open-index/open-wikipedia-markdown huggingface dataset:
ৰাইমনা ৰাষ্ট্ৰীয় উদ্যান

**ৰাইমনা ৰাষ্ট্ৰীয় উদ্যান** () হৈছে অসমৰ ষষ্ঠখন ৰাষ্ট্ৰীয় উদ্যান। ২০২১ চনৰ ০৮  জুন তাৰিখে পূৰ্বৰ এই সংৰক্ষিত বনাঞ্চলখনক 'FRW.02/2021/27 dtd. 08th June, 2021' নম্বৰৰ এক ৰাজপত্ৰিত নিৰ্দেশনাৰ যোগেদি ৰাষ্ট্ৰীয় উদ্যান হিচাপে ঘোষণা কৰা হয়। এই ৰাষ্ট্ৰীয় উদ্যানখন কোকৰাঝাৰ জিলাৰ গোসাঁইগাঁও মহকুমাৰ কচুগাঁও বন সংমণ্ডলৰ অন্তৰ্গত। ৰাষ্ট্ৰীয় উদ্যানখন ১১ বিধ বিভিন্ন বনৰ প্ৰকাৰ আৰু ইয়াৰ উপ-প্ৰকাৰেৰে চহকী জৈৱ বৈচিত্ৰ্যৰ বন এলেকা। ৰাইমনা সোণালী বান্দৰৰ বাবে বিখ্যাত।

## চাৰিসীমা
কোকৰাঝাৰ জিলাৰ ৪২২ বৰ্গফুট এলেকাৰ ৰাইমনা ৰাষ্ট্ৰীয় উদ্যানখন মানস ৰাষ্ট্ৰীয় উদ্যানৰ সবাতোকৈ পশ্চিম বাফাৰৰে সংযুক্ত হৈ আছে। উদ্যানখনে সাঙুৰি লোৱা এলেকাৰ ভিতৰত ৫০৮.৬২ বৰ্গ কিলোমিটাৰৰ ৰিপু সংৰক্ষিত বনাঞ্চলৰ উত্তৰাংশ অন্তৰ্ভুক্ত হৈছে। যি নেকি ভাৰত-ভূটান সীমাৰ মানস ৰাষ্ট্ৰীয় উদ্যানৰ পশ্চিম সীমাক নিৰ্দেশ কৰে।

ৰাইমনাৰ পশ্চিম অংশক অসম-বংগ সীমা সহ সোণকোষ নদীয়ে আগুৰি আছে যি নেকি ভাৰত-ভূটান সীমাৰে দক্ষিণলৈ আগবাঢ়ি গৈছে আৰু পূবত ভাৰত-ভূটান সীমাৰ দক্ষিণ অংশ নোপোৱালৈকে সৰলভগা নদীয়ে আগুৰি আছে। ৰিপু বনাঞ্চলৰ পেকুৱা নদীয়ে ৰাইমনা ৰাষ্ট্ৰীয় উদ্যানৰ দক্ষিণ সীমাৰ পৰিচয় দিয়ে।

ৰাইমনাই ভূটানৰ ফিপছ' অভয়াৰণ্য আৰু জিগমে ছিংগে ৱাংচুক ৰাষ্ট্ৰীয় উদ্যানৰ (মুঠ ১,৯৯৯ বৰ্গ কিঃমিঃ) অৰণ্যাঞ্চলৰ সীমান্ত স্পৰ্শ কৰি প্ৰায় ২,৪০০ বৰ্গ কিঃমিঃতকৈও অধিক অঞ্চলজোৰা সংৰক্ষিত প্ৰাকৃতিক শোভাৰ সৃষ্টি কৰিছে। ৰাইমনা ২,৮৩৭ কিঃমিঃ অঞ্চলজোৰা মানস জৈৱ বনাঞ্চল আৰু চিৰাং-ৰিপু হস্তী বনাঞ্চলৰ অবিচ্ছেদ্য অংগ।

## জৈৱ-বৈচিত্ৰ্য
ৰাইমনা ৰাষ্ট্ৰীয় উদ্যানৰ প্ৰধান আকৰ্ষণ হৈছে সোণালী বান্দৰ আৰু এই বান্দৰ বিধক বড়োলেণ্ড অঞ্চলৰ শুভংকৰ বুলি গণ্য কৰা হয়। ইয়াৰোপৰি এই উদ্যানত আছে এচিয়ান হাতী, নাহৰফুটুকী বাঘ, গোধা ফুটুকী বাঘ, মেঠোন, বনৰীয়া ম’হ, ফুটুকী হৰিণ, ধনেশ পক্ষী, ১৫০ বিধতকৈয়ো বেছি প্ৰজাতিৰ পখিলা, ১৭০ প্ৰজাতিৰ চৰাই, ৩৮০ প্ৰজাতিৰ বিভিন্ন উদ্ভিদ আৰু অৰ্কিড।

## চিত্ৰ বীথিকা

File:Wild elephant Raimona National Park.jpg|এচিয়ান হাতীৰ এটা দল
File:Singi stream in Raimona NP.jpg
File:Black Stork found at Hel river under samfan Range Kachugaon Div Indo Bhutan Boundary Photo from Panjit (1).jpg
File:Hel river view towards Bhutan.jpg


## তথ্য সংগ্ৰহ

শ্ৰেণী:অসমৰ ৰাষ্ট্ৰীয় উদ্যান
শ্ৰেণী:অসমৰ সংৰক্ষিত অঞ্চল
বিশ্বাস পক্ষপাতিতা

**বিশ্বাস পক্ষপাতিতা** () হৈছে একধৰণৰ প্ৰৱণতা যাৰ প্ৰভাৱত যুক্তি-চালিত সিদ্ধান্ত এটাক বিচাৰ কৰোঁতে যুক্তিটোৰ পৰিৱৰ্তে সিদ্ধান্তটোকহে গুৰুত্ব দিয়া হয়৷  এজন ব্যক্তিয়ে সিদ্ধান্ত-বিৰোধী প্ৰতি-যুক্তিসমূহক নাকচ কৰি নিজৰ মূল্যবোধ, বিশ্বাস আৰু পূৰ্ব-আৰোপিত জ্ঞানক সমৰ্থন কৰা সিদ্ধান্ত এটাক গ্ৰহণ কৰাৰ সম্ভাৱনা বেছি৷  বিশ্বাস পক্ষপাতিতা হৈছে সততে দৃষ্টিগোচৰ হোৱা সাধাৰণ পক্ষপাতিতা আৰু এটা বিশেষ ত্ৰুটি৷ আমি সহজতেই নিজৰ বিশ্বাসৰ দ্বাৰা অন্ধ হ'ব পাৰোঁ আৰু এটা অশুদ্ধ সিদ্ধান্তত উপনীত হ'ব পাৰোঁ৷ একাধিক যুক্তিনিৰ্ভৰ কাৰ্যত বিশ্বাস পক্ষপাতিতাই গুৰুত্বপূৰ্ণ প্ৰভাৱ বিস্তাৰ কৰে; যেনে-চৰ্তযুক্ত যুক্তিবাদ (conditional reasoning), সম্পৰ্ক যুক্তিবাদ(relation reasoning), আৰু সকৰ্মক যুক্তিবাদ (transitive reasoning)

## ছিলোছিজম (syllogism)
ছিলোছিজম হৈছে এক প্ৰকাৰৰ যৌক্তিক বক্তব্য য'ত দুটা বা ততোধিক আধাৰৰ (Premise) ওপৰত ভিত্তি কৰি এটা সিদ্ধান্ত নিৰ্মাণ কৰা হয়৷ তলত দুটামান উদাহৰণ দিয়া হৈছে-

:: সকলো মানুহেই মৰণশীল৷  (প্ৰধান আধাৰ)
:: ছক্ৰেটিছ এজন মানুহ৷ (গৌণ আধাৰ)
:: সেয়েহে, ছক্ৰেটিছ মৰণশীল৷ (সিদ্ধান্ত)

অবৈধ ছিলোছিজমৰ এটা উদাহৰণ হৈছে:

:: সকলো কিশোৰীয়েই উচ্চাকাংক্ষী৷
:: কিশোৰীসকল অধ্যয়নত পৰিশ্ৰমী৷
:: তেওঁলোক অধ্যয়নত পৰিশ্ৰমী, কাৰণ তেওঁলোক উচ্চাকাংক্ষী৷ 

একাধিক অধ্যয়নত দেখা গৈছে যে, ছিলোজিছমৰ ক্ষেত্ৰত অধিকসংখ্যক অংশগ্ৰহণকাৰীয়েই  আধাৰৰ ওপৰত নিৰ্মাণ কৰা সিদ্ধান্ত এটাক অশুদ্ধভাৱে চিনাক্ত কৰে৷  *বাস্তৱ পৃথিৱী*ত এটা কথা সত্য হ'ব পাৰে যে, (ক) কিশোৰীসকলে অধ্যয়ন কৰে আৰু (খ) কাৰণ তেওঁলোক উচ্চাকাংক্ষী৷ পিছে এই বক্তব্যটোত এটা আঁসোৱাহ আছে; কিয়নো সিদ্ধান্তটো আধাৰৰ জৰিয়তে সমৰ্থিত নহয়৷ বক্তব্যৰ বৈধতাটো সিদ্ধান্তৰ সত্যতাৰ পৰা স্বাধীন৷ অসত্য সিদ্ধান্তৰ বাবে বৈধ বক্তব্য থাকিব পাৰে আৰু শুদ্ধ সিদ্ধান্তৰ বাবে অবৈধ বক্তব্য থাকিব পাৰে৷ সেয়েহে, সিদ্ধান্তৰ গ্ৰহণযোগ্যতাৰ ওপৰত ভিত্তি কৰি বক্তব্য এটাৰ বৈধতা বিচাৰ কৰাটো ত্ৰুটিপূৰ্ণ৷ এই ত্ৰুটিকেই বিশ্বাস পক্ষপাতিতা হিচাপে নামকৰণ কৰা হৈছে৷ 

## বিশ্বাস পক্ষপাতিতা আৰু সময়
২০০৫ চনত ইভানছ আৰু হমছৰ তত্ত্বাৱধানত এটা বিশেষ অধ্যয়ন সম্পন্ন হয়৷ তেওঁলোকে দুটা বিশেষ গোট নিয়োগ কৰি যুক্তিসংগত এলানি প্ৰশ্ন তেওঁলোকৰ সমুখত উত্থাপন কৰিলে৷ এটা গোটক উত্তৰ দিবলৈ মাথোঁ দুই ছেকেণ্ড সময় দিয়া হ'ল৷ আনহাতে আনটো গোটক পৰ্যাপ্ত সময় দিয়া হ'ল৷ ফলাফল আহিলত দেখা গ'ল যে, দুই ছেকেণ্ড সময়ৰ গোটটোৱে দাখিল কৰা অধিকসংখ্যক প্ৰশ্নতেই অশুদ্ধ৷ কিন্তু পৰ্যাপ্ত সময় দিয়া গোটটোত অশুদ্ধতাৰ সংখ্যা কম৷ পৰীক্ষকদ্বয়ে সৰ্বশেষত জনালে যে-এইয়া হৈছে যৌক্তিকতাৰ পৰিৱৰ্তে বিশ্বাস-নিৰ্ভৰ চিন্তনৰ দ্বাৰা প্ৰভাৱিত হোৱাৰ পৰিণতি৷ 
## লগতে চাওক
* প্ৰাথমিক আৰোপন ত্ৰুটি
* স্ব-সেৱা পক্ষপাতিতা
* লঙ্গৰকৰণ
* বেণ্ডৱাগন প্ৰভাৱ

## তথ্যসূত্ৰ

শ্ৰেণী:বোধগত পক্ষপাতিতা
শ্ৰেণী:মনোবিজ্ঞান
বেন ফ্ৰেংকলিন প্ৰভাৱ

**বেন ফ্ৰেংকলিন প্ৰভাৱ** () হৈছে এটা প্ৰস্তাৱিত মনোবৈজ্ঞানিক প্ৰপঞ্চ, য'ত: ইতিমধ্যেই অনুগ্ৰহ (সহায়) কৰি থোৱা মানুহ এজনে অইন এজন মানুহৰ প্ৰতি পুনৰ অনুগ্ৰহ কৰাৰ সম্ভাৱনীতা দেখা যায়-লাগিলে সেই মানুহজনৰ পৰা তেওঁ অনুগ্ৰহ লাভ কৰকেই বা নকৰকেই৷ ইয়াৰ এটা ব্যাখ্যা হৈছে- বোধগত অসন্তুষ্টতা (৷) মানুহে কাৰণ দৰ্শায় যে, তেওঁলোকে আনক *ভাল পায়* বাবে সহায় আগবঢ়ায়, যদিওবা কথাটো তেনেকুৱা নহয়৷ কাৰণ মানুহৰ মনবোৰে নিজৰ কৰ্ম আৰু ধাৰণাৰ মাজত এটা যৌক্তিক ধাৰাবাহিকতা বৰ্তাই ৰাখিবলৈ পৰিশ্ৰম কৰিব লগা হয়৷ 

অন্য এক অৰ্থত, সংকটৰ সমুখীন হোৱা নিজস্বতাৰ ধাৰণাটোৰ পৰিণতিয়েই হৈছে বেঞ্জামিন ফ্ৰেংকলিন প্ৰভাৱ৷ প্ৰতিগৰাকী ব্যক্তিয়েই একোটা ভাৱমূৰ্তি নাইবা ব্যক্তিত্ব নিৰ্মাণ কৰি লয়৷ আৰু সেই ভাৱমূৰ্তিটো বৰ্তি থাকে-এইবাবেই যে ব্যক্তিজনৰ ব্যক্তিগত বৰ্ণনাত সংগতিহীনতা বা (শূন্য ধাৰাবাহিকতা) পুনৰ্লিখিত হয়, সম্পাদিত হয় আৰু বিসংগতিপূৰ্ণভাৱে গৃহীত হয়৷ 
## প্ৰভাৱটোৰ প্ৰসংগত ফ্ৰেংকলিনৰ পৰ্যবেক্ষণ
বেঞ্জামিন ফ্ৰেংকলিন, যাৰ নামেৰে এই বিশেষ প্ৰভাৱটো নামাংকিত কৰা হৈছে; তেখেতে আত্মজীৱনীত "পুৰণি প্ৰবচন" এটাক এইদৰে ব্যাখ্যা কৰিছে: "He that has once done you a kindness will be more ready to do you another, than he whom you yourself have obliged."

ওঠৰ শতিকাত পেনছিলভেনিয়া ন্যায়সভাত কৰ্মৰত হৈ থকাৰ সময়ত ফ্ৰেংকিলনে কেনেদৰে এজন প্ৰতিদ্বন্দ্বী বিধায়কৰ বিদ্বেষৰ সৈতে মোকাবিলা কৰিছিল; সেই বিষয়ে আত্মজীৱনীত তেখেতে বৰ্ণনা কৰিছে এইদৰে:

## ব্যৱহাৰ
বিক্ৰী বা ছেলছৰ ক্ষেত্ৰত, বেন ফ্ৰেংকিলন প্ৰভাৱ ব্যৱহাৰ কৰি গ্ৰাহকৰ লগত সুসম্বন্ধ স্থাপন কৰিব পাৰি৷  সম্ভাব্য গ্ৰাহক এজনক সহায় কৰাৰ পৰিৱৰ্তে এইজন বিক্ৰেতাই সম্ভাব্য গ্ৰাহকজনক সহায় বিচাৰি অনুৰোধ কৰিব পাৰে৷  উদাহৰণস্বৰূপে, গ্ৰাহক এজন কেনেধৰণৰ পণ্যৰ দ্বাৰা উপকৃত হয়, ভৱিষ্যতৰ বজাৰখনৰ সন্দৰ্ভত তেওঁলোকৰ কি ধাৰণা- আদি কথাবোৰ আপোনাৰ লগত (বিক্ৰেতা)ৰ লগত ভগাই ল'বলৈ ক'ব পাৰি৷ তেনেধৰণৰ উপকাৰ বা অনুৰোধৰ দ্বাৰায়েই পৰৱৰ্তী সময়ত সেইগৰাকী ক্ৰেতাৰ সময় আৰু বিনিয়োগ লাভ কৰিবলৈ সক্ষম হ'ব পাৰি৷  
## লগতে চাওক
* স্ব-সেৱা পক্ষপাতিতা 
* বিশ্বাস পক্ষপাতিতা
* ডেনিয়েল কাহনেমেন
* কাঠামোবদ্ধ প্ৰভাৱ

## তথ্যসূত্ৰ

শ্ৰেণী:মনোবিজ্ঞান
শ্ৰেণী:বোধগত পক্ষপাতিতা
পশ্চিমঘাট পৰ্বতমালা

**পশ্চিমঘাট পৰ্বতমালা** বা **সহ্যাদ্ৰী** () এক পৰ্বতশ্ৰেণী যাৰ পৰিসৰ ১,৬০,০০০ বৰ্গ কিলোমিটাৰ আৰু পৰিধি ১,৬০০ কিলোমিটাৰ। ই ভাৰতবৰ্ষৰ পশ্চিমসীমাৰ উপকূলীয় অঞ্চলৰ সমান্তৰালকৈ গুজৰাট ৰাজ্যৰ পৰা আৰম্ভ কৰি মহাৰাষ্ট্ৰৰ সহ্যাদ্ৰী পৰ্বতমালা, গোৱা, কৰ্ণাটকৰ মালাবাৰ উপকূল, কেৰালা আৰু তামিলনাডু ৰাজ্যপৰ্যন্ত বিস্তৃত। এই অঞ্চল ইউনেস্কোৰ প্ৰাকৃতিক বিশ্ব ঐতিহ্য ক্ষেত্ৰ আৰু বিশ্বৰ জৈৱিক বৈচিত্ৰ্যৰ আঠটা হটস্পটৰ ভিতৰত এটা। ভাৰতৰ উদ্ভিদ আৰু জীৱজন্তুৰ এক বৃহৎ অংশ ইয়াত পোৱা যায়, যাৰ মাজৰ বহুতো ভাৰতৰ আন অঞ্চলত আৰু পৃথিৱীৰ আন কোনো ঠাইত পোৱা নাযায়।
পশ্চিমঘাট পৰ্বতমালা গুজৰাট ৰাজ্যৰ তাপ্তী নদীৰ দক্ষিণৰ সোনগন্ধ নগৰৰ পৰা আৰম্ভ হৈ মহাৰাষ্ট্ৰ, কৰ্ণাটক, গোৱা, কেৰেলা আৰু তামিলনাডু ৰাজ্য পৰ্যন্ত প্ৰায় ১৬০০ কি:মি: জুৰি বিস্তৃত হৈ ভাৰতৰ দক্ষিণপ্ৰান্ত্ৰৰ তামিলনাডুৰ মুৰুণ্ঠবাজ মালাইত শেষ হৈছে।  

## তথ্য সংগ্ৰহ

শ্ৰেণী:পৰ্বতমালা
শ্ৰেণী:ভাৰতৰ বিশ্ব ঐতিহ্য ক্ষেত্ৰ
জ্ঞানেন্দ্ৰ প্ৰতাপ সিং

**জ্ঞানেন্দ্ৰ প্ৰতাপ সিং** () অসম-মেঘালয় কেডাৰৰ ১৯৯১ বেটচ্‌ৰ আইপিএছ বিষয়া| তেওঁ অসম আৰক্ষীৰ বৰ্তমানৰ বিশেষ সঞ্চালক প্ৰধান, আৰু আগতে এনআইএত মহাপৰিদৰ্শক হিচাপে কাৰ্যনিৰ্বাহ কৰিছিল।

এছ.ডি.জি.পি. চাৰ্জৰ উপৰিও, তেওঁ অসমৰ ভিজিলেন্স আৰু দুৰ্নীতি বিৰোধী সঞ্চালক হিচাপেও কাৰ্যনিৰ্বাহ কৰি আছে|

## কেৰিয়াৰ
১৯৯১ চনৰ অসম-মেঘালয় কেডাৰৰ আইপিএছ সিঙে বিভিন্ন বিভাগত বিভিন্ন ক্ষমতাৰে কাম কৰিছে। তেওঁ কেন্দ্ৰীয় আৰু অসম চৰকাৰ (আৰক্ষী) দুয়োটা ৰ বাবে তলৰ গুৰুত্বপূৰ্ণ পদত সেৱা আগবঢ়াইছে-

* অতিৰিক্ত সঞ্চালক (সতৰ্কতা আৰু দুৰ্নীতি বিৰোধী, অসম)
* ইন্সপেক্টৰ জেনেৰেল (এনআইএ)
* অতিৰিক্ত আৰক্ষী সঞ্চালক প্ৰধান (আইন আৰু শৃংখলা)
* বিশেষ সঞ্চালক প্ৰধান (আইন আৰু শৃংখলা)
*অসমৰ কেইবাখনো জিলাত এছপি

## তথ্যসূত্ৰ

শ্ৰেণী:অসমৰ আৰক্ষী বিষয়া
লাগুনা ডেল মাউলে (আগ্নেয়গিৰি)

**লাগুনা ডেল মাউলে** () হৈছে চিলিৰ এণ্ডিজ পৰ্বতমালাৰ এক আগ্নেয়ক্ষেত্ৰ। ই আৰ্জেণ্টিনা-চিলি সীমান্তৰ ওচৰত অৱস্থিত, আৰু আংশিকভাৱে এই সীমান্ত অতিক্ৰমো কৰিছে। আগ্নেয়ক্ষেত্ৰৰ বেছিভাগ চিলিৰ মাউলে অঞ্চলৰ টালকা প্ৰদেশত আছে। ই দক্ষিণ আগ্নেয়গিৰি অঞ্চলৰ এটা অংশ, এণ্ডিয়ান আগ্নেয়গিৰি বেল্টৰ অংশ। আগ্নেয়গিৰি ক্ষেত্ৰখনে ৫০০ বৰ্গ কি.মি (১৯০ বৰ্গ মাইল) এলেকা আৱৰি আছে। আৰু ইয়াত কমেও ১৩০টা আগ্নেয়গিৰিৰ বেল্ট আছে।

## তথ্য সংগ্ৰহ

শ্ৰেণী:আগ্নেয়গিৰি
ছবিলাল উপাধ্যায়

**ছবিলাল উপাধ্যায়** () অসম প্ৰদেশ কংগ্ৰেছ কমিটি প্ৰথম (নিৰ্বাচিত) সভাপতি আছিল। তেওঁৰ জন্ম হৈছিল ১৮৮২ চনৰ ১২ মে'ত বুঢ়ীগাঙত (অবিভক্ত দৰং)। 

## ৰাজনৈতিক অৱদান
ছবিলাল বাবু নামেৰে জনাজাত ছবিলাল উপাধ্যায় অসমৰ ভাৰতীয় স্বাধীনতা আন্দোলনৰ এজন বিশিষ্ট নেতা আছিল। তেওঁ স্বাধীনতা যুদ্ধত যোগদান কৰিছিল। ১৯২১ চনৰ ১৮ এপ্ৰিলত তেখেতৰ অধ্যক্ষতাত এখন সভা যোৰহাটত অনুষ্ঠিত হয় য'ত অসম প্ৰদেশ কংগ্ৰেছ কমিটি গঠনৰ বাবে অসম সন্থাক ভাৰতীয় জাতীয় কংগ্ৰেছৰ সৈতে একত্ৰিত কৰা হয়। তেওঁ অসম প্ৰদেশ কংগ্ৰেছ সমিতিৰ প্ৰথম (নিৰ্বাচিত) সভাপতি হৈছিল। কংগ্ৰেছত যোগদান কৰাৰ বাবে আৰু গান্ধীজীৰ নেতৃত্বত অসহযোগ আন্দোলনত যোগদান কৰাৰ বাবে ব্ৰিটিছে তেওঁক গ্ৰেপ্তাৰ কৰি ছয় মাহৰ কাৰাদণ্ড পৰিশোধ কৰে। 

গোহপুৰ উপ-বিভাগত বিভিন্ন স্থানীয় বিদ্যালয় স্থাপনত তেওঁ গুৰুত্বপূৰ্ণ ভূমিকা পালন কৰিছিল। তেওঁৰ নেতৃত্বত, ত্ৰিশ হাজাৰ নেপালী ভাষী লোকে অল ইণ্ডিয়া গোৰ্খা লীগৰ আহ্বানত জিন্নাৰ প্ৰস্তাৱৰ বিৰুদ্ধে প্ৰতিবাদ কৰিছিল।

অসম চৰকাৰে ঘোষণা কৰিলে যে অসমৰ বিহালীত এখন অভিযান্ত্ৰিক মহাবিদ্যালয়, ছবিলাল উপাধ্যায়ৰ নামেৰে স্থাপন কৰা হ'ব। 

## তথ্যসূত্ৰ

## বাহ্যিক সংযোগসমূহ

শ্ৰেণী:অসমৰ ৰাজনীতিক
ভাৰত বায়'টেক

**ভাৰত বায়'টেক ইণ্টাৰনেশ্বনেল লিমিটে'ড (বি বি আই এল)** ভাৰতৰ এটা অগ্ৰণী জৈৱপ্ৰযুক্তিবিজ্ঞানভিত্তিক কোম্পানী। ভাৰতৰ হায়দৰাবাদত মুখ্য কাৰ্য্যালয় অৱস্থিত এই কোম্পানীটো ভেষজ আৱিষ্কাৰ আৰু বিকাশ, ছিটা প্ৰস্তুত, জৈৱআৰোগ্যবিজ্ঞান, জৈৱভেষজ আৰু স্বাস্থ্যৰ যতন বিষয়ক পণ্য উৎপাদনৰ লগত জড়িত।

## অৱলোকন
ভাৰত বায়'টেকৰ উৎপাদন কেন্দ্ৰ ভাৰতৰ হায়দৰাবাদ চহৰৰ জিন'ম ভেলীত অৱস্থিত। ২০২০ চনৰ জুলাই মাহৰ তথ্য অনুসৰি, সমগ্ৰ বিশ্বজুৰি উপস্থিতি থকা এই কোম্পানীটোৰ অধীনত ৭ শতাধিক কৰ্মচাৰী নিয়োজিত হৈ আছে।

কোম্পানীটোৱে এবিধ পৰিৱেশ-হিতৈষী পুনঃসংযোজক (recombinant) আৰু প্ৰাকৃতিকভাৱে নিশকতীয়া হোৱা প্ৰজাতিৰ পৰা ৰ'টাভেক নামৰ এবিধ ৰ'টাভাইৰাছৰ ছিটা প্ৰস্তুত কৰিছে। চিকুণগুণীয়া আৰু জিকাৰ দৰে ভাইৰাছ সংক্ৰমিত ৰোগৰ ছিটা প্ৰস্তুত কৰি উলিওৱা প্ৰাৰম্ভিক প্ৰতিষ্ঠানসমূহৰ ভিতৰত ভাৰত বায়'টেকো আছিল অন্যতম। ই জাপানীজ এনকেফেলাইটিছ ৰোগৰো ছিটা উৎপাদন কৰে।

## ক'ভিড-১৯ ছিটাৰ বিকাশ
২০২০ চনৰ এপ্ৰিল মাহত কোম্পানীটোৱে ঘোষণা কৰিছিল যে ক'ভিড-১৯ ছিটা প্ৰস্তুত কৰিবলৈ ই আমেৰিকান কোম্পানী ফ্লুজে'ন আৰু ৱিচকনচিন-মেডিছন বিশ্ববিদ্যালয়ৰ সৈতে সহযোগিতা কৰিব।

২০২০ চনৰ মে' মাহত ভাৰতীয় চিকিৎসা গৱেষণা পৰিষদৰ অধীনস্থ ৰাষ্ট্ৰীয় ভাইৰ'ল'জী প্ৰতিষ্ঠানে এটা সম্পূৰ্ণ থলুৱা ক'ভিড-১৯ ছিটাৰ বিকাশ কৰিবলৈ অনুমোদন জনাইছিল আৰু ভাইৰাছটোৰ সঁচ যোগান ধৰিছিল। ২০২০ চনৰ ২৯ জুনত কোম্পানীটোৱে ক'ভেক্সিন নামৰ বিকাশমান ছিটা এটাৰ ভাৰতত প্ৰথম আৰু দ্বিতীয় পৰ্য্যায়ৰ পৰীক্ষা চলাবলৈ ভাৰত চৰকাৰৰ ড্ৰাগছ কণ্ট্ৰ'লাৰ জেনেৰেল অৱ ইণ্ডিয়াৰ (ডি চি জি আই) পৰা অনুমতি লাভ কৰে। হিমাচল প্ৰদেশৰ কাচাউলিত অৱস্থিত কেন্দ্ৰীয় ভেষজ গৱেষণাগাৰে ভাৰত বায়'টেকৰ দ্বাৰা নিৰ্মিত ক'ভিড-১৯ ৰ ছিটা ক'ভেক্সিনৰ অগ্ৰাধিকাৰ ভিত্তিত পৰীক্ষা চলাই আহিছে। ছিটাৰ প্ৰথম আৰু দ্বিতীয় পৰ্য্যায়ৰ "উভয়পক্ষ অজানিত, যাদৃচ্ছিক আৰু প্লেচিব' নিয়ন্ত্ৰিত পৰীক্ষা" (ডি বি আৰ চি টি) চলাবলৈ ভাৰতীয় চিকিৎসা গৱেষণা পৰিষদে মুঠ ১২ খন ঠাই  নিৰ্বাচন কৰিছিল।

২০২০ চনৰ ছেপ্টেম্বৰত কোম্পানীটোৱে ঘোষণা কৰিছিল যে ই ক'ভিড-১৯ৰ নাকেৰে প্ৰৱেশ কৰিবলগীয়া আৰু এপালি দিবলগীয়া ছিটা ন'ভেল ছিম্প্-এডেন'ভাইৰাছ (সংকেত নাম BBV154) উৎপাদন কৰিব।  এই ছিটাবিধ চে'ণ্ট লুইছ, মুছৌৰি অৱস্থিত ৱাশ্বিংটন ইউনিভাৰ্ছিটী স্কুল অৱ মেডিচিনৰ সহযোগত বিকাশ কৰি থকা হৈছে। বৰ্তমান এইবিধ ছিটাৰ কাৰ্য্যকাৰিতা পৰীক্ষা কৰি থকা হৈছে।

### তথ্য চুৰিৰ প্ৰচেষ্টা
২০২১ চনৰ মাৰ্চত ৰয়টাৰ্ছত প্ৰকাশ পাইছিল যে চীনা চৰকাৰ সমৰ্থিত ইণ্টাৰনেট চোৰাংচোৱা সংঘ ৰে'ড এপ'লোৱে ভাৰত বায়'টেকৰ বৌদ্ধিক সম্পত্তি চুৰি কৰাৰ লক্ষ্য হিচাপে বাছি লৈছিল।

## লগতে চাওক
*ছিৰাম ইনষ্টিটিউট অৱ ইণ্ডিয়া
*হেটেৰ' ড্ৰাগছ্
*কাডিলা হেল্থকেয়াৰ
*ভাৰতবৰ্ষত জৈৱপ্ৰযুক্তিবিজ্ঞান

## তথ্যসূত্ৰ

## বাহ্যিক সংযোগ
* 

শ্ৰেণী:কোম্পানী
শ্ৰেণী:গৱেষণাগাৰ
জাদুগৰ (২০২২ চলচ্চিত্ৰ)

**জাদুগৰ** (‌) হৈছে সমীৰ চাক্সেনাৰ দ্বাৰা পৰিচালিত, ২০২২ চনত মুক্তিপ্ৰাপ্ত ভাৰতীয় হিন্দী ভাষাৰ এখন চলচ্চিত্ৰ। ছবিখন বিশ্বপতি চৰকাৰৰ দ্বাৰা ৰচিত আৰু নৱ প্ৰতিষ্ঠিত প্ৰযোজনা সংস্থা পোষম পা পিকচাৰ্ছৰ বেনাৰৰ অধীনত নিৰ্মিত। চলচ্চিত্ৰখনত জাভেদ জাফৰী, জীতেন্দ্ৰ কুমাৰ আৰু আৰুষী শৰ্মাই মুখ্য চৰিত্ৰত অভিনয় কৰিছে। ‌‍‍‍

## অভিনয়ত

## পটভূমি
মধ্য প্ৰদেশৰ এখন সৰু ফুটবল প্ৰেমী চহৰত, এজন সৰু যাদুকৰ, *মেজিক মীনু* যাৰ কোনো এথলেটিক দক্ষতা নাই তেওঁ নিজৰ প্ৰেমৰ আগ্ৰহক বিয়া কৰাবলৈ ফুটবল ট্ৰফী জিকিব লাগিব কিন্তু সমস্যাটো তেতিয়া উদ্ভৱ হয় যেতিয়া তেওঁ গম পায় যে তেওঁৰ দলটোৱে কেইবছৰমানৰ ভিতৰত এখন খেল জিকিব পৰা নাই।

## তথ্যসূত্ৰ

## বাহ্যিক সংযোগ
*

শ্ৰেণী:হিন্দী চলচ্চিত্ৰ
শ্ৰেণী:ভাৰতৰ চলচ্চিত্ৰ
শ্ৰেণী:২০২২ বৰ্ষৰ চলচ্চিত্ৰ
আকৰ্ষ খুৰানা

**আকৰ্ষ খুৰানা**() এগৰাকী ভাৰতীয় পৰিচালক, লেখক আৰু অভিনেতা। তেঁও অভিনেতা, পৰিচালক আকাশ খুৰানাৰ পুত্ৰ। তেওঁৰ উল্লেখযোগ্য ৰচনাসমূহ হৈছে টিভিএফ ট্ৰিপলিং (এজন লেখক হিচাপে) , ইয়ে মেৰী ফেমীলি (অভিনেতা),  মিচমেচ্চড (পৰিচালক হিচাপে) আৰু কৃষ (এজন সহায়ক চিত্ৰনাট্য লেখক হিচাপে)।

## জীৱনী
আকৰ্ষ খুৰানাই মুম্বাইৰ *ছেইণ্ট জেভিয়াৰকলেজৰ* পৰা পৰিসংখ্যা বিজ্ঞানত স্নাতক সন্মান অৰ্জন কৰিছে। তেওঁ *মিউজিয়াম কে আণ্ডাৰ ফঁচ গয়া সিকন্দৰ* (*নাইট এট দা মিউজিয়াম*ৰ এটা ডাব কৰা সংস্কৰণ) চলচ্চিত্ৰৰ যোগেদি কৰ্মজীৱন আৰম্ভ কৰিছিল। তেওঁ নিজৰ কোম্পানী *একেভেৰীআচ প্ৰডাকচনৰ* সৈতে *দা ভাইৰেল ফিভাৰ* আৰু *আৰ এছ এণ্টাৰটেইনমেণ্ট* আদি বিভিন্ন কোম্পানীত কাম কৰাৰ ১৫ বছৰৰো অধিক অভিজ্ঞতা লাভ কৰিছে।

২০২০ চনৰ ছেপ্টেম্বৰত তেওঁ তেওঁৰ ভাতৃ আধাৰ খুৰানাৰ সৈতে ট্ৰাইকা প্ৰডাকচনৰ এটা নতুন কোম্পানী আৰম্ভ কৰিছিল।

ৱেব চিৰিজ আৰু চলচ্চিত্ৰৰ লগতে তেওঁ ছবিগৃহতো প্ৰদৰ্শন কৰে।

২০২১ চনৰ মে' মাহলৈকে, তেওঁ নতুন ক্ৰীড়াভিত্তিক নাটক চলচ্চিত্ৰ *ৰশ্মি ৰকেট*ত কাম কৰি আছে।

## তথ্যসূত্ৰ

## বাহ্যিক সংযোগসমূহ
*

শ্ৰেণী:ভাৰতীয় অভিনেতা
বিলম্বিত উপলব্ধি পক্ষপাতিতা

**বিলম্বিত উপলব্ধি পক্ষপাতিতা** ()-ৰ আন দুটা নাম হৈছে **মই এনে হ'ব বুলি জানিছিলোঁৱেই প্ৰপঞ্চ** () আৰু **বগাই যোৱা নিৰ্ধাৰণবাদ** ()। এইয়া একধৰণৰ সহজাত প্ৰৱণতা যাৰ প্ৰভাৱত মানুহে অতীতৰ ঘটনা এটাক বাস্তৱতকৈ অধিক অনুমানযোগ্য হিচাপে ঠাৱৰ কৰে। এটা বিশেষ ঘটনা ঘটিত হোৱাৰ পাছত মানুহে সেই বিশেষ ঘটনাটো ঘটিবই বুলি বা তেনেধৰণৰ পৰিণতি এটা হ'বয়েই বুলি নিশ্চিতমনেৰে বিশ্বাস প্ৰদৰ্শন কৰে। বিলম্বিত উপলব্ধিৰ এই পক্ষপাতিত্বই মানুহৰ স্মৰণ শক্তিত বিচ্যুতিৰ সৃষ্টি কৰে। ঘটনা এটা ঘটাৰ আগতে তেওঁলোকে কি জানে আৰু কি বিশ্বাস কৰে-তাৰ লগত এই বিচ্যুতিটো জড়িত হৈ আছে। ইয়াৰ ফলত ভৱিষ্যতৰ ঘটনা কিছুমানৰ পৰিণতি অনুমান কৰাৰ প্ৰসংগত মানুহজনৰ মনত অত্যধিক বিশ্বাসৰ (overconfidence) এটা উৎস তৈয়াৰ হয়। বিলম্বিত উপলব্ধি পক্ষপাতিতাৰ নিদৰ্শন দেখা যায়-ইতিহাসবিদে বৰ্ণনা কৰা কিছুমান যুদ্ধৰ পৰিণতিত অথবা চিকিৎসাবিদে স্মৰণ কৰা কিছুমান ক্লিনিকেল ট্ৰায়েলৰ ক্ষেত্ৰত।

## ইতিহাস

১৯৭০ৰ দশকত যেতিয়া মনোবিজ্ঞানৰ গৱেষণাত এইবিধ পক্ষপাতিতাই প্ৰৱেশ কৰিছিল, তেতিয়া ইয়াৰ নামকৰণ হোৱা নাছিল। কিন্তু ই একেবাৰে অচিনাকি হিচাপেও পৰিগণিত হোৱা নাছিল। দৰাচলতে, একাধিক পৰোক্ষ ধৰণেৰে ইয়াক ইতিহাসবিদ, দাৰ্শনিক আৰু চিকিৎসাবিদসকলে বিভিন্ন সময়ত ব্যাখ্যা কৰিছে। ১৯৭৩ চনত বাৰুখ ফিছকফে এখন বিশেষ ছেমিনাৰত অংশগ্ৰহণ কৰিছিল, য'ত পল ই. মিহলে এটা পৰ্যবেক্ষণৰ বিষয়ে উনুকিয়াইছিল। তেওঁ কৈছিল যে, চিকিৎসা কৰা ব্যক্তিসকলে প্ৰায়েই তেওঁলোকৰ ওচৰলৈ অহা কেচ একোটাৰ পৰিণতিটোৰ অতিমূল্যায়ণ কৰে আৰু তেনেধৰণৰ ঘটনা এটা ঘটাটো নিশ্চিত আছিল বুলি ক'ব খোজে। বাৰুখ আছিল সেইসময়ত এজন মনোবিজ্ঞানৰ ছাত্ৰ। তেখেতে এইবোৰ পৰ্যবেক্ষণৰ সন্দৰ্ভত মনোবৈজ্ঞানিক গৱেষণা কৰাৰ সুযোগ এটা দেখিলে।

আশীৰ দশকৰ আৰম্ভণিতে, মনোবিজ্ঞানত পক্ষপাতিতা, সিদ্ধান্ত-গঠন আৰু ন্যায়শাস্ত্ৰগত অনুসন্ধানবিদ্যা (Heuristics) ক্ষেত্ৰখনত বিস্তৰ অনুসন্ধান আৰম্ভ হৈছিল। অনুসন্ধানৰ গুৰি ধৰিছিল মনোবিজ্ঞানী আমোছ ভেৰাস্কি আৰু ডেনিয়েল কাহনেমেনেবিলম্বিত উপলব্ধি পক্ষপাতিতাৰ ক্ষেত্ৰত মনোযোগ দিব পৰাকৈ মনোবিজ্ঞানীদ্বয়ে দুটা বিশেষ heuristics চিনাক্ত কৰিলে। এটা হৈছে *availability heuristic* আৰু *representativeness heuristic*। দুয়োটা পদ্ধতিৰ বিৱৰণৰ ক্ষেত্ৰত বেয়থ আৰু ফিছকফে প্ৰথমবাৰৰ বাবে এটা বিশেষ সম্পৰীক্ষাৰ প্ৰস্তুতি চলাইছিল। এই অধ্যয়নত বিলম্বিত উপলব্ধি পক্ষপাতিতাক পোনপটীয়াকৈ পৰীক্ষা কৰা হৈছিল। আমেৰিকা যুক্তৰাষ্ট্ৰৰ ৰাষ্ট্ৰপতি ৰিছাৰ্ড নিক্সনে বেইজিঙলৈ কৰিবলগীয়া অনাগত ভ্ৰমণটোৰ সম্ভাব্য পৰিণতিৰ সন্দৰ্ভত অংশগ্ৰহণকাৰীসকলক প্ৰশ্ন সোধা হৈছিল। ৰাষ্ট্ৰপতিগৰাকী উলটি যোৱাৰ পাছত অংশগ্ৰহণকাৰীক পূৰ্বৰ সম্ভাৱিতাবোৰ স্মৰণ কৰিবলৈ কোৱা হ'ল। দেখা গ'ল, তেওঁলোকে সেই পৰিণতিসমূহক প্ৰকৃত ঘটনাৰ তুলনাত অতিমূল্যায়ন কৰিছে আৰু গুৰুতৰ মাত্ৰাত সেইবোৰক ঠাৱৰ কৰিছে। এইটো অধ্যয়নক বিলম্বিত উপলব্ধিৰ পক্ষপাতিতাৰ প্ৰসংগত সঘনাই উল্লেখ কৰা হয়।

## লগতে চাওক
* কাঠামোবদ্ধ প্ৰভাৱ
* স্ব-সেৱা পক্ষপাতিতা
* লঙ্গৰকৰণ

## তথ্যসূত্ৰ

শ্ৰেণী:বোধগত পক্ষপাতিতা
শ্ৰেণী:মনোবিজ্ঞান
কাৰ্বন পদাংক

**কাৰ্বন পদাংক** () হৈছে সেউজ-গৃহ গেছ নিৰ্গমনৰ সূচক। কাৰ্বন ডাই অক্সাইড আৰু মিথেন গেছসহ সেউজ গৃহ গেছবোৰ জীৱাশ্ম ইন্ধন জ্বলোৱাৰ ফলত নিৰ্গত হয়,সাধাৰণতে ইয়াক কাৰ্বন-ডাই-অক্সাইৰ সমতুল্য হিচাপে প্ৰকাশ কৰা হয়।  এজন ব্যক্তি, এখন ঘৰ, একোটা প্ৰতিষ্ঠান, একোটা উদ্যোগ, এটা কাৰ্যসূচী বা এখন দেশে বায়ুমণ্ডললৈ মুঠ কিমান কাৰ্বন এৰি দিয়ে, সেয়ায়ে হ'ল কাৰ্বন পদাংক,যাৰ দ্বাৰা গোলকীয় তাপ বৃদ্ধিৰ হিচাপ কৰা যায়। কাৰ্বন পদাংকৰ ধাৰণাটো আহিছে ১৯৯৬ চনত ৰিজ আৰু ৱেইকাৰণাগেল (Wackernagel & Rees) নামৰ বিজ্ঞানী দুজনে প্ৰৱৰ্তন কৰা “পৰিস্থিতিতান্ত্ৰিক পদাংক” (Ecological footprint)ৰ ধাৰণাটোৰ পৰা। এই সূচকৰ জৰিয়তে এক নিৰ্দিষ্ট জনসংখ্যাৰ সমষ্টিক বহনক্ষম ভাৱে জীৱন নিৰ্বাহ কৰিবলৈ প্ৰয়োজন হোৱা ভূমি আৰু সাগৰীয় এলেকাক বুজোৱা হয়। অৰ্থাৎ এজন ব্যক্তিয়ে বহনক্ষম ভাৱে, প্ৰকৃতিক অনিষ্ট নকৰাকৈ, নৱীকৰণ হ’ব পৰাকৈ প্ৰকৃতিৰ বুকুৰপৰা আহৰণ কৰিব পৰা সম্পদৰ মাত্ৰাক এই পৰিস্থিতিতান্ত্ৰিক পদাংকৰ জৰিয়তে বুজোৱা হয়। এই ধাৰণাৰ আলমতে কাৰ্বন পদাংকৰ ধাৰণাটো ব্যৱহাৰ কৰিবলৈ লোৱা হয় গোলকীয় উত্তাপনৰ প্ৰক্ৰিয়াত মানৱসৃষ্ট ক্ৰিয়াকলাপৰ অৱদানক পাৰিসাংখ্যিক ভাৱে বুজাবৰ বাবে। যি নহওক, এই সূচ্যাংকৰ ব্যৱহাৰ জনপ্ৰিয় হৈ উঠে ২০০৫-০৭ চনৰপৰা; অৰ্থাৎ কিয়’ট’ প্ৰট’ক’লকে ধৰি জলবায়ু পৰিৱৰ্তন বিষয়ক আলোচনাবোৰ ব্যাপক হ’বলৈ লোৱাৰপৰা।

## তথ্যসূত্ৰ

শ্ৰেণী:অৰ্থনৈতিক সূচক
শ্ৰেণী:পাৰিপাৰ্শ্বিক সূচক
চৰাই নিৰীক্ষণ

thumb|এদল চৰাই পৰ্যবেক্ষক ছাত্ৰ- ছাত্ৰী
**চৰাই নিৰীক্ষণ** () হৈছে বন্যজীৱ নিৰীক্ষণৰ এক প্ৰকাৰ য'ত চৰাই-চিৰিকতি পৰ্যবেক্ষণ কৰা হয়। ই এক আজৰি সময়ৰ চখৰ লগতে বৈজ্ঞানিক গৱেষণাৰ এক গুৰুত্বপূৰ্ণ আহিলা। চৰাইৰ মাত অনুসৰণ কৰি বা ৱেবকেমৰ নিৰ্দেশনা অনুসৰি খালি চকু বা দূৰবীক্ষণ যন্ত্ৰৰ সহায়ত চৰাই নিৰীক্ষণ কৰা হয়।

## প্ৰয়োজনীয়তা
* কোনো এক অঞ্চলৰ বা বনাঞ্চলৰ পক্ষীকূলৰ বিজ্ঞানসন্মতভাৱে নথিভুক্ত কৰি তালিকা প্ৰস্তুত কৰিবলৈ। এনে তালিকা সেই অঞ্চলৰ বা বনাঞ্চলখনৰ জৈৱ বৈচিত্ৰ্যৰ পৰিচায়ক হ'ব পাৰে।
* যদি আগতে এক অঞ্চলৰ পৰা নথিভুক্ত কৰা চৰাইৰ সংখ্যা বা তাৰ প্ৰজাতিৰ সংখ্যা পিছৰ পৰ্যায়ত কমি যায় বা নোহোৱা হয় অথবা বৃদ্ধি পাই, তেন্তে সেই অঞ্চলৰ পাৰিপাৰ্শ্বিকতাৰ ঋণাত্মক বা যোগাত্মক পৰিৱৰ্তন অনুধাৱন কৰিব পাৰি। যিহেতু চৰাইৰ উপস্থিতিয়ে এক অঞ্চলৰ পৰিস্থিতি- তন্ত্ৰৰ স্বাস্থ্য নিৰূপণ কৰাৰ এক কাৰক হিচাপে কাম কৰে।
* নৱ- প্ৰজন্মক পৰিৱেশ সংৰক্ষণৰ প্ৰতি আগ্ৰহী কৰিবলৈ ই এক অন্যতম আহিলা।
* বন্যজীৱ সম্পৰ্কীয় গৱেষণাৰ কাৰণেও চৰাইৰ নিৰীক্ষণ বা পৰ্যবেক্ষণ অতি জৰুৰী।
* যিহেতু বীজ বিস্তাৰণৰ ক্ষেত্ৰত পক্ষীকূলে বিশেষ ভূমিকা গ্ৰহণ কৰে, গতিকে, পক্ষী পৰ্যবেক্ষণৰ জৰিয়তে জ্ঞাত হোৱা বিশেষ কিছুমান চৰাইৰ উপস্থিতিয়ে নতুন গছপুলি সৃষ্টিৰ সম্ভাৱনা বহন কৰে।

## প্ৰয়োজনীয় আহিলা
thumb|চৰাইৰ পৰ্যবেক্ষণত ব্যৱহাৰ হোৱা অত্যাৱশ্যকীয় কেইবিধমান সামগ্ৰী
* বাইন'কুলাৰ বা দূৰবীক্ষণ যন্ত্ৰ
* গাইডবুক
* বহী বা ন'টবুক
* কলম
* কেমেৰা (অত্যাৱশ্যকীয় নহয়)

## পদ্ধতি
চৰাই পৰ্যবেক্ষণ কৰোঁতে মূলত: চৰাইৰ নাম (সচৰাচৰ প্ৰচলিত স্থানীয় ভাষাৰ বা ইংৰাজী ভাষাৰ নাম বা বৈজ্ঞানিক নাম), ইয়াৰ সংখ্যা, আচৰণ আদি লক্ষ্য কৰা হয়।

নিৰীক্ষকজনে এটা অঞ্চল বা বনাঞ্চল বাচি লৈ তাৰ কাৰণে প্ৰয়োজন হোৱা যাৱতীয় অনুমতি কৰ্তৃপক্ষৰ পৰা ল'ব লাগে। দূৰবীক্ষণ যন্ত্ৰৰে চৰাইৰ কোনো অনিষ্ট সাধন নকৰাকৈ চাব পাৰি। নিৰীক্ষকজন চৰাইটোৱে গম পাব পৰা ওচৰলৈ নগৈ এক দূৰত্ব বজাই ৰাখি নিৰীক্ষণ কৰে বা কেমেৰাত আলোকচিত্ৰ লয়। নিৰ্দিষ্ট চৰাই এবিধ লক্ষ্য কৰি সেই চৰাইবিধক মাতিবলৈ চৰাইৰ মাত ৰেক'ৰ্ডাৰ, মোবাইল বা আন যন্ত্ৰৰ সহায়েৰে বজোৱা এক আইনী অপৰাধ। যান্ত্ৰিক মাত শুনি চৰাইবিধ ওলাই আহিলে কিছুসংখ্যক ফটোগ্ৰাফাৰে ফটো তোলে। এনে ধৰণৰ কাৰ্য- কলাপে চৰাইবিধৰ আচৰণত বিৰূপ প্ৰতিক্ৰিয়াৰ সৃষ্টি কৰে আৰু চৰাইবিধৰ মানসিক স্বাস্থ্যৰো ক্ষতিসাধন কৰে। ভাৰতৰ বন্যপ্ৰাণী (সুৰক্ষা) অধিনিয়ম, ১৯৭২ য়ে এনেধৰণৰ কাৰ্যক Section 2(16) আৰু 9 ৰ অধীনত চিকাৰ বুলি ধাৰ্য কৰিছে।

বনাঞ্চল বা এক বিস্তীৰ্ণ এলেকাৰ বাদেও ঘৰুৱা বাৰীৰ চৌহদলৈ বিভিন্ন সময়ত আগমণ ঘটা বগলী, ভাটৌ, সখিয়তী, কলাখাটী, হেতুলুকা, শালিকা, কাঠ- শালিকা, কাউৰী, মইনা, কাকৈ- ঢোৰা, হাইঠা আদি চৰাইৰ সংখ্যা, আচৰণ আদি পৰ্যবেক্ষণ কৰি এক বিজ্ঞানসন্মত গৱেষণা ঘৰত বহিয়েই কৰিব পাৰি।

## চৰাই নিৰীক্ষণৰ বাবে অসমৰ উল্লেখযোগ্য কিছু স্থান
বাৰ্ডলাইফ ইণ্টাৰনেশ্যনেল নামৰ সংস্থাই ইতিমধ্যে অসমৰ কেইবাটিও অঞ্চলক গুৰুত্বপূৰ্ণ পক্ষী এলেকা (Important Bird Area or IBA) হিচাপে স্বীকৃতি দিছে। সেইকেইটা হৈছে :

# চিৰাং সংৰক্ষিত বনাঞ্চল
# মাগুৰী- মতাপুং বিল
# ৰিপু সংৰক্ষিত বনাঞ্চল
# মানাহ ৰাষ্ট্ৰীয় উদ্যান আৰু ব্যাঘ্ৰ প্ৰকল্প
# নামেৰী ৰাষ্ট্ৰীয় উদ্যান আৰু ব্যাঘ্ৰ প্ৰকল্প
# কাজিৰঙা ৰাষ্ট্ৰীয় উদ্যান
# বৰদলনি- চামপোৰা
# ডিব্ৰু-চৈখোৱা ৰাষ্ট্ৰীয় উদ্যান
# লাওখোৱা আৰু বুঢ়াচাপৰি অভয়াৰণ্য
# মাজুলী
# পাভ সংৰক্ষিত বনাঞ্চল
# পবিতৰা অভয়াৰণ্য
# পানী দিহিং অভয়াৰণ্য

## তথ্যসূত্ৰ

শ্ৰেণী:হবি
গণিতৰ কথা (গ্ৰন্থ)

**গণিতৰ কথা** () হৈছে এখন গণিত বিষয়ক প্ৰবন্ধৰ সংকলন। লেখক হৈছে গণিতজ্ঞ,শিক্ষাবিদ ড॰ ভূপতি চন্দ্ৰ ডেকা। অসম বিজ্ঞান সমিতিয়ে ১৯৬৮ চনত প্ৰথম প্ৰকাশ কৰা এই গ্ৰন্থখনৰ দ্বিতীয় সংস্কৰণ ১৯৯১ চনৰ জানুৱাৰী মাহত আৰু তৃতীয় সংস্কৰণ ২০০৩ চনৰ অক্টোবৰত প্ৰকাশ পায়। অসম বিজ্ঞান সমিতিয়ে অসম চৰকাৰৰ শিক্ষা বিভাগৰ অৰ্থ-সাহায্যেৰে বিজ্ঞান বিষয়ক পুথি কেইখনমান প্ৰকাশৰ বাবে গ্ৰহণ কৰা আঁচনিৰে এখন কিতাপ **গণিতৰ কথা** বুলি প্ৰথম সংস্কৰণৰ পাতত "আমাৰ ক’বলগীয়া"ত প্ৰকাশনৰ সম্পাদক ভুবন মোহন দাসে উল্লেখ কৰিছে। লগতে কিতাপখন প্ৰকাশত সহায় কৰা ব্যক্তিসকলক ধন্যবাদ দি উল্লেখ কৰে যে ড॰ ভবেন্দ্ৰ নাথ শইকীয়াইও এই ক্ষেত্ৰত সহায় কৰিছিল। দ্বিতীয় সংস্কৰণৰ পাতনিত প্ৰকাশন উপ-সমিতিৰ আহ্বায়ক বসন্ত ডেকাই এনেদৰে লিখিছে, “ড॰ ভূপতি চন্দ্ৰ ডেকাৰ ‘গণিতৰ কথা’ৰ দ্বিতীয় সংস্কৰণ প্ৰকাশ কৰি অসম বিজ্ঞান সমিতিয়ে এটা দায়িত্ব পালন কৰিছে। … অসম বিজ্ঞান সমিতিয়ে গণিতবিজ্ঞানৰ ওপৰত প্ৰকাশ কৰা কিতাপৰ সংখ্যা একেবাৰে কম। পাণ্ডুলিপিৰ অভাৱেই ইয়াৰ মূল কাৰণ। অসমত গণিতবিজ্ঞানৰ চৰ্চা বৃদ্ধি কৰিবলৈ আগ্ৰহীসকলৰ দৃষ্টি আকৰ্ষণ কৰিবলৈকো এই কাৰণটো আন্তৰিকতাৰে এই সুযোগতে দাঙি ধৰিবলৈ প্ৰয়াস কৰিলোঁ।" 

## বিৱৰণ
আৰম্ভণিতে লেখকে ভূপতি চন্দ্ৰ ডেকাই ‘লিখকৰ কথা’ত লিখিছে “অসমীয়া ভাষাত গণিত সম্বন্ধে আলোচনা কৰা কিতাপৰ সংখ্যা তেনেই তাকৰ। কেইখনমান স্কুলীয়া পাঠ্য-পুথিৰ বাহিৰে অইন কিতাপ নাই বুলিলেই হয়; দুখননে তিনিখনহে আছে। সুস্পষ্ট আৰু পৰিপাটীকৈ লিখিব নোৱৰা বাবে মই কলম হাতত ল’বলৈ ভয় কৰোঁ। তথাপি অধ্যাপক বিনয়কুমাৰ তামোলী আৰু ড॰ ভবেন্দ্ৰনাথ শইকীয়াৰ উৎসাহক্ৰমে গণিত সম্বন্ধে দুষাৰ কথা লিখিবলৈ হাতত লৈছোঁ।”

কিতাপখনত মুঠ নটা অধ্যায় আছে। সেইসমূহ হৈছে, ‘মানুহে কেনেকৈ গণিবলৈ শিকিলে’, ‘অতীতৰ প্ৰাচ্য আৰু পাশ্চাত্যত অংকশাস্ত্ৰ’, ‘খৃষ্টপূৰ্ব ১০০০ বছৰৰপৰা খৃষ্ট জন্মৰ পাছৰ ২০০ বছৰলৈকে অংকশাস্ত্ৰ’ ‘২০০ খৃষ্টাব্দৰ পৰা ১২০০ খৃষ্টাব্দলৈ অংকশাস্ত্ৰ’, ‘ষোড়শ শতিকালৈ ইউৰোপত অংকশাস্ত্ৰ’, ‘সোতৰ শতিকাত অংকশাস্ত্ৰ’, ‘ওঠৰ শতিকাত অংকশাস্ত্ৰ’, ‘ঊনৈশ শতিকাত অংকশাস্ত্ৰ’ আৰু ‘বিংশ শতিকাত অংকশাস্ত্ৰ’।

## লেখকৰ চমু পৰিচয়

লেখক ভূপতি চন্দ্ৰ ডেকা হৈছে এগৰাকী অসমীয়া গণিতজ্ঞ।কটন কলেজৰ পৰা স্নাতক ডিগ্ৰীৰ পৰীক্ষাত প্ৰথম শ্ৰেণীৰ প্ৰথম স্থান অধিকাৰ কৰা আৰু গুৱাহাটী বিশ্ববিদ্যালয়ৰ পৰা স্নাতকোত্তৰ পৰীক্ষাত প্ৰথম শ্ৰেণীৰ প্ৰথম স্থান অধিকাৰ কৰা ভূপতি চন্দ্ৰ ডেকাই ওৰেটো জীৱন গণিত শিক্ষাক লৈয়ে ব্যস্ত আছিল।

## তথ্যৰ উৎস

## লগতে চাওক
* কুৰিজন ভাৰতীয় গণিত সাধক (গ্ৰন্থ)
* এঙ্গল' আছামিজ ডিক্সনেৰি অৱ মেথেমেটিক্স
* অংক নহয় আতংক (গ্ৰন্থ)
* ৰামানুজন আৰু তেওঁৰ গণিত (গ্ৰন্থ)

শ্ৰেণী:অসমীয়া গ্ৰন্থ
শ্ৰেণী:প্ৰবন্ধ গ্ৰন্থ
শ্ৰেণী:গণিতৰ গ্ৰন্থ
স্থাপত্য

**স্থাপত্য** বা **বাস্তুকলা** () হৈছে অট্টালিকাৰ আৰ্হি প্ৰস্তুত, নিৰ্মাণ আৰু সুশোভিতকৰণৰ বিষয়ৰ অধ্যয়নৰ সৈতে জড়িত বিজ্ঞানৰ এক শাখা। ই প্ৰক্ৰিয়া আৰু পৰিকল্পনা, ডিজাইনিং আৰু ভৱন বা অন্যান্য গাঁথনি নিৰ্মাণ দুয়োৰে সৈতে জড়িত। অট্টালিকাৰ ভৌতিক ৰূপত স্থাপত্যৰচনাক প্ৰায়ে সাংস্কৃতিক প্ৰতীক আৰু শিল্পকৰ্ম হিচাপে গণ্য কৰা হয়। ঐতিহাসিক সভ্যতাসমূহৰ প্ৰায়ে তেওঁলোকৰ স্বাক্ষৰবহনকাৰী স্থাপত্যৰ সাফল্যৰ সৈতে চিনাক্ত কৰা হয়।

প্ৰাগৈতিহাসিক যুগতে আৰম্ভ হোৱা এই প্ৰথাক সাতখন মহাদেশৰ সভ্যতাসমূহৰ বাবে সংস্কৃতি প্ৰকাশ কৰাৰ উপায় হিচাপে ব্যৱহাৰ কৰা হৈছিল। এই কাৰণে স্থাপত্যক কলাৰ এক প্ৰকাৰ বুলি গণ্য কৰা হয়। স্থাপত্যবিদ্যাৰ গ্ৰন্থসমূহ প্ৰাচীন কালৰ পৰাই ৰচনা কৰা হৈছিল। স্থাপত্য তত্ত্বৰ ওপৰত প্ৰাচীনতম উপলব্ধ পাঠ হৈছে ৰোমান স্থাপত্যবিদ ভিট্ৰুভিয়াছৰ প্ৰথম শতিকাৰ গ্ৰন্থ 'ডি আৰ্কিটেক্টাৰা'। এই গ্ৰন্থমতে এটা ভাল অট্টালিকাই স্থিৰতা, উপযোগিতা আৰু সৌন্দৰ্যক মূৰ্ত ৰূপত প্ৰকাশ কৰে। বহু শতিকাৰ পিছত লিয়ন বাটিষ্টা এলবাৰ্টীয়ে তেওঁৰ ধাৰণাবোৰ আৰু অধিক বিকশিত কৰিছিল আৰু সৌন্দৰ্যক তেওঁলোকৰ অনুপাতত পোৱা অট্টালিকাৰ এক বস্তুনিষ্ঠ গুণ হিচাপে দেখি তেওঁ অনুপ্ৰাণিত হৈছিল। জৰ্জিঅ ভাছাৰীয়ে তেওঁৰ 'লাইভছ অৱ দ্য মোষ্ট এক্সেলেন্ট পেইণ্টাৰছ, স্কাল্পাটৰছ এণ্ড আৰ্কিটেক্টছ'ত কিছুমান বিখ্যাত চিত্ৰশিল্পী, ভাস্কৰ্যশিল্পী আৰু স্থাপত্যবিদৰ বিষয়ে লিখিছিল আৰু ষোড়শ শতিকাত কলাৰ শৈলীৰ ধাৰণা আগবঢ়াইছিল। ঊনবিংশ শতিকাত লুই চুলিভানে ঘোষণা কৰিছিল যে "ফৰ্মে ফাংচন অনুসৰণ কৰে"। "ফাংচন"-এ ধ্ৰুপদী "উপযোগিতা" সলনি কৰিবলৈ আৰম্ভ কৰিছিল আৰু ইয়াত কেৱল ব্যৱহাৰিকই নহয়, বৰঞ্চ নান্দনিক, মানসিক আৰু সাংস্কৃতিক মাত্ৰাও অন্তৰ্ভুক্ত বুলি  বুজা গৈছিল। বহনক্ষম স্থাপত্যৰ ধাৰণা বিংশ শতিকাৰ শেষৰ ফালে প্ৰৱৰ্তন কৰা হৈছিল।

স্থাপত্যশিল্প মৌখিক স্থানীয় স্থাপত্য হিচাপে আৰম্ভ হৈছিল যি পৰীক্ষণ আৰু ত্ৰুটিৰ পৰা সফল প্ৰতিলিপিলৈ বিকশিত হৈছিল। গ্ৰীক আৰু ৰোমান স্থাপত্যই নাগৰিক গুণাগুণৰ প্ৰতি মনোনিৱেশ নকৰালৈকে প্ৰাচীন নগৰীয় স্থাপত্য কলা শাসকসকলৰ ৰাজনৈতিক শক্তিৰ প্ৰতীক ধৰ্মীয় গাঁথনি আৰু ভৱন নিৰ্মাণত ব্যস্ত আছিল। ভাৰত আৰু চীনা স্থাপত্যই সমগ্ৰ এছিয়াত প্ৰভাৱিত ৰূপ আৰু বিশেষকৈ বৌদ্ধ স্থাপত্যই বিভিন্ন স্থানীয় ৰূপ লৈছিল। ইউৰোপীয় মধ্যযুগত, ৰোমানেস্ক আৰু গথিক কেথেড্ৰেল আৰু এবেৰ সমগ্ৰ ইউৰোপীয় শৈলীৰ উদ্ভৱ হৈছিল আনহাতে নৱজাগৰণে নামৰ দ্বাৰা পৰিচিত স্থপতিবিদসকলৰ দ্বাৰা ৰূপায়ণ কৰা ধ্ৰুপদী ৰূপৰ পক্ষপাতী আছিল। পিছলৈ স্থপতিবিদ আৰু অভিযন্তাসকলৰ ভূমিকা পৃথক হৈ পৰে। প্ৰথম বিশ্বযুদ্ধৰ পিছত আধুনিক স্থাপত্যৰ আৰম্ভণি হৈছিল। ই এক অৱন্ত-গাৰ্ড আন্দোলন হিচাপে মধ্যবিত্ত আৰু শ্ৰমিক শ্ৰেণীৰ প্ৰয়োজনীয়তা পূৰণৰ ওপৰত গুৰুত্ব দিয়া এক নতুন যুদ্ধোত্তৰ সামাজিক আৰু অৰ্থনৈতিক ব্যৱস্থাৰ বাবে উপযুক্ত এক সম্পূৰ্ণ নতুন শৈলী বিকশিত কৰিব বিচাৰিছিল। আধুনিক কৌশল, সামগ্ৰী আৰু সৰলীকৃত জ্যামিতিক ৰূপৰ ওপৰত গুৰুত্ব দিয়া হৈছিল। ইয়াৰ ফলত উচ্চ-উচ্চ বিশাল গগনচুম্বী সংৰচনাৰ পথ প্ৰশস্ত হৈছিল। বহুতো স্থপতিবিদ আধুনিকতাবাদৰ প্ৰতি মোহভঙ্গ হৈছিল যাক তেওঁলোকে ঐতিহাসিক আৰু নান্দনিকবিৰোধী বুলি গণ্য কৰিছিল আৰু উত্তৰ-আধুনিক আৰু সমসাময়িক স্থাপত্য বিকশিত কৰিছিল।

বৰ্তমান সময়ত স্থাপত্য নিৰ্মাণৰ ক্ষেত্ৰখন জাহাজৰ নক্সাৰ পৰা আভ্যন্তৰীণ সজ্জালৈকে সকলোবোৰ অন্তৰ্ভুক্ত কৰিবলৈ বিজ্ঞান আৰু কলাৰ সুকীয়া শাখা হিচাপে বিবেচনা কৰা হয়।

## তথ্য উৎস
ক'ভেক্সিন

**ক'ভেক্সিন** (সাংকেতিক নাম **BBV152**) ভাৰত বায়'টেক নামৰ কোম্পানীটোৱে ভাৰতীয় চিকিৎসা গৱেষণা পৰিষদৰ সহযোগত বিকাশ কৰা এটা ভাইৰাছ-ভিত্তিক আৰু নিষ্ক্ৰিয় ক'ভিড-১৯ প্ৰতিষেধক।

## প্ৰযুক্তি
এবিধ নিষ্ক্ৰিয় ৰূপত থকা প্ৰতিষেধক হিচাপে ক'ভেক্সিন নিৰ্মাণত পলিঅ'ৰ প্ৰতিষেধক নিৰ্মাণৰ নিচিনা পৰম্পৰাগত পদ্ধতি ব্যৱহাৰ হৈছে। প্ৰথমে ভাৰতৰ ৰাষ্ট্ৰীয় ভাইৰ'ল'জী প্ৰতিষ্ঠানে SARS-CoV-2ৰ নমুনা এটা পৃথক কৰি উলিয়াইছিল আৰু ভেৰ' কোষ ব্যৱহাৰ কৰি ভাইৰাছটো বৃহৎপৰিমাণে উৎপাদন কৰি উলিয়াইছিল। তাৰ পিছত এই ভাইৰাছবোৰ বিটা-প্ৰ'পিঅ'লেক্টনত তিয়াই ৰখা হৈছিল। ইয়াৰ ফলত এই ভাইৰাছবোৰ সিহঁতৰ জিনৰ সৈতে বান্ধ খাই নিষ্ক্ৰিয় হৈ পৰে, কিন্তু ভাইৰাছটোৰ আন কণাসমূহ সম্পূৰ্ণ অক্ষত ৰূপত থাকে। এনেদৰে উৎপন্ন হোৱা নিষ্ক্ৰিয় ভাইৰাছসমূহ এইবাৰ এলুমিনিয়াম-ভিত্তিক প্ৰতিৰোধ বৰ্ধক পদাৰ্থ এবিধৰ সৈতে যোগ দিয়া হয়।

## নিদানিক গৱেষণা

### প্ৰথম আৰু দ্বিতীয় পৰ্যায়ৰ পৰীক্ষা
২০২০ চনৰ মে' মাহত ভাৰতীয় চিকিৎসা গৱেষণা পৰিষদৰ অধীনস্থ ৰাষ্ট্ৰীয় ভাইৰ'ল'জী প্ৰতিষ্ঠানে এটা সম্পূৰ্ণ থলুৱা ক'ভিড-১৯ ছিটাৰ বিকাশ কৰিবলৈ অনুমোদন জনাইছিল আৰু ভাইৰাছটোৰ সঁচ যোগান ধৰিছিল। ২০২০ চনৰ ২৯ জুনত কোম্পানীটোৱে ক'ভেক্সিন নামৰ বিকাশমান ছিটা এটাৰ ভাৰতত প্ৰথম আৰু দ্বিতীয় পৰ্যায়ৰ পৰীক্ষা চলাবলৈ ভাৰত চৰকাৰৰ ড্ৰাগছ কণ্ট্ৰ'লাৰ জেনেৰেল অৱ ইণ্ডিয়াৰ (ডি চি জি আই) পৰা অনুমতি লাভ কৰে। ছিটাৰ প্ৰথম আৰু দ্বিতীয় পৰ্য্যায়ৰ "উভয়পক্ষ অজানিত, যাদৃচ্ছিক আৰু প্লেচিব' নিয়ন্ত্ৰিত পৰীক্ষা" (ডি বি আৰ চি টি) চলাবলৈ ভাৰতীয় চিকিৎসা গৱেষণা পৰিষদে মুঠ ১২ খন ঠাই  নিৰ্বাচন কৰিছিল।

## ব্যৱহাৰৰ অনুমোদন

### ভাৰত
২০২০ চনৰ ৬ ডিচেম্বৰত ভাৰত বায়'টেকে ক'ভেক্সিনৰ জৰুৰীকালীন ব্যৱহাৰৰ কৰ্তৃত্ব বিচাৰি ভাৰতৰ ভেষজ নিয়ন্ত্ৰক মুখ্য বিষয়াৰ (ডি চি জি আই) ওচৰত আৱেদন কৰিছিল। ছিৰাম ইনষ্টিটিউট অৱ ইণ্ডিয়া আৰু ফাইজাৰৰ পিছত এনে আৱেদন কৰা ভাৰত বায়'টেক আছিল তৃতীয়টো প্ৰতিষ্ঠান।

২০২১ চনৰ ২ জানুৱাৰীত কেন্দ্ৰীয় ভেষজ মান নিয়ন্ত্ৰক সংস্থাই (চি ডি এছ চি অ') অনুমতিৰ ইংগিত দিছিল আৰু পিছদিনা আৱেদন মঞ্জুৰ কৰিছিল। কভেক্সিন "নিদানিক পৰীক্ষা পৰ্যায়"ত ব্যৱহাৰ কৰিবলগীয়া আছিল, অৰ্থাৎ ৰাজহুৱাভাৱে দিবলগীয়া টীকাকৰণ কাৰ্য্যসূচীকে ক'ভেক্সিনৰ অৰ্হতা পৰীক্ষা হিচাপে গণ্য কৰাৰ পৰিকল্পনা কৰা হৈছিল। এইদৰে ক'ভেক্সিনৰ কাৰ্য্যদক্ষতা আৰু নিৰাপত্তা সম্পৰ্কে তৃতীয় পৰ্যায়ৰ পৰীক্ষাৰ তথ্য বিবেচনা নকৰাকৈ ইয়াৰ জৰুৰীকালীন ব্যৱহাৰৰ অনুমোদন দিয়া কথাটো যথেষ্ট সমালোচনাৰ সন্মুখীন হৈছিল।

## তথ্যসূত্ৰ

## বাহ্যিক সংযোগ

* 

শ্ৰেণী:প্ৰতিষেধক
কালপুৰুষ (তাৰকামণ্ডলী)

**কালপুৰুষ** বা **অৰিয়ন** () হৈছে মহাকাশীয় বিষুৱৰেখাত অৱস্থিত আৰু সমগ্ৰ বিশ্বতে দৃশ্যমান এক নক্ষত্ৰপুঞ্জ বা তাৰকামণ্ডলী। ই নিশাৰ আকাশৰ আটাইতকৈ সুস্পষ্ট আৰু চিনাক্ত কৰিব পৰা তাৰকামণ্ডলীসমূহৰ অন্যতম। ইয়াক গ্ৰীক কিংবদন্তিৰ চিকাৰী অৰিয়নৰ নামেৰে নামকৰণ কৰা হৈছে। ইয়াৰ উজ্জ্বলতম তাৰকাসমূহ হৈছে নীলা-বগা ৰিগেল (বিটা অৰিয়নিছ) আৰু ৰঙা বেটেলজিউজ (আলফা অৰিয়নিছ)।

## ইতিহাস
 
কালপুৰুষ তাৰকামণ্ডলীৰ সৈতে সম্পৰ্কিত আটাইতকৈ প্ৰাচীন চিত্ৰণ বা কাৰুকাৰ্য হৈছে ১৯৭৯ চনত পশ্চিম জাৰ্মানীৰ আচ উপত্যকাৰ এটা গুহাত পোৱা এক প্ৰাগৈতিহাসিক (অৰিগ্নাচিয়ান) বিশাল হাতীদাঁতৰ সমল। প্ৰত্নতাত্ত্বিকসকলে অনুমান কৰিছে যে ই ৩২,০০০ ৰ পৰা ৩৮,০০০ বছৰ পুৰণি। কালপুৰুষৰ স্বকীয় আৰ্হি বিশ্বজুৰি বিভিন্ন সংস্কৃতিসমূহত স্বীকৃত, আৰু ইয়াৰ সৈতে বহুতো পৌৰাণিক কাহিনী জড়িত। আধুনিক যুগৰ পৃথিৱীত কালপুৰুষক এক প্ৰতীক হিচাপে ব্যৱহাৰ কৰা হয়। 

ঋকবেদত কালপুৰুষ তাৰকামণ্ডলীক মৃগ (হৰিণ) বুলি উল্লেখ কৰা হৈছে। কোৱা হয় যে সন্মুখৰ আৰু পিছফালৰ দুটাকৈ উজ্জ্বল তৰা হৈছে চিকাৰী কুকুৰ। মাজৰ তুলনামূলকভাৱে কম উজ্জ্বল তৰাটো হৈছে চিকাৰী। চাৰিওটা চিকাৰ কুকুৰৰ মাজত থকা তিনিটা সংৰেখিত উজ্জ্বল তৰা হৈছে হৰিণ (মৃগ) আৰু তিনিটা সৰু সংৰেখিত কিন্তু কম উজ্জ্বল তৰা হৈছে হৰিণৰ পোৱালি।

ভাৰতত নটৰাজক কালপুৰুষ নক্ষত্ৰমণ্ডলত দেখা যায়।

খ্ৰীষ্টপূৰ্ব একবিংশ শতিকাত ভাৰতৰ উদয়গিৰি আৰু খান্দাগিৰি গুহাত খোদিত জৈন চিহ্নৰ কালপুৰুষৰ সৈতে চকুতলগা সাদৃশ্য আছে।

## তথ্য সংগ্ৰহ

## বাহ্যিক সংযোগ

শ্ৰেণী:মহাকাশবিজ্ঞান
শ্ৰেণী:জ্যোতিৰ্বিজ্ঞান
শাক-পাচলি

**শাক-পাচলি** () হৈছে উদ্ভিদৰ এনেবোৰ অংশ যিবোৰ মানুহ বা আন প্ৰাণীয়ে খাদ্য হিচাপে গ্ৰহণ কৰে। উদ্ভিদৰ ফুল, ফল, কাণ্ড, পাত, শিপা আৰু বীজকে ধৰি সকলো খোৱা পদাৰ্থ বুজাবলৈ সামূহিকভাৱে শাক-পাচলি শব্দটো ব্যৱহাৰ কৰা হয়। সেউজীয়া পাতযুক্ত পাচলিক শাক বোলা হয়। ৰন্ধন আৰু সাংস্কৃতিক পৰম্পৰাৰ ভিত্তিত শব্দটোৰ এক বৈকল্পিক সংজ্ঞাও ব্যৱহাৰ কৰা হয়। তেনে সংজ্ঞাত উদ্ভিদৰ পৰা আহৰণ কৰা কিছু ফল, ফুল, বাদাম আৰু শস্য অন্তৰ্ভুক্ত নহ'বও পাৰে, কিন্তু ইয়াৰ ব্যতিক্ৰম হ'ব পাৰে কিছু সুস্বাদু ফল, যেনে- বিলাহী আৰু কাৰ্গেট, ফুল যেনে ব্ৰক'লি, আৰু মাহজাতীয় শস্যৰ বীজ।

কৃষিৰ আগমনৰ আগতে মানুহ চিকাৰ কৰি বা সংগ্ৰহ কৰি আহাৰ গোটাইছিল। তেওঁলোকে খোৱা ফল, কাণ্ড, পাত, মৃত জন্তু আদি বিচাৰি সংগ্ৰহ কৰিছিল আৰু জীৱিত জন্তু চিকাৰ কৰিছিল। জংঘলত অবাঞ্ছিত প্ৰজাতিৰ উদ্ভিদবোৰ আঁতৰাই উপযোগী উদ্ভিদৰ প্ৰজাতিবোৰ চিনাক্ত কৰি বাঢ়িব দিয়াৰ প্ৰক্ৰিয়াকে প্ৰথম কৃষিৰ উদাহৰণ বুলি ধাৰণা কৰা হয়। ইয়াৰ পাছত ডাঙৰ ফল আৰু তেজী বিকাশৰ দৰে আকাংক্ষিত বৈশিষ্ট্যৰ সৈতে প্ৰকাৰ বাছনিৰ জৰিয়তে উদ্ভিদৰ প্ৰজনন কৰা হয়। মধ্যপ্ৰাচ্যৰ উৰ্বৰ ভূমিত ঘেঁহু আৰু বাৰ্লিৰ দৰে তৃণজাতীয় উদ্ভিদক ঘৰুৱাকৰণ কৰাৰ প্ৰথম প্ৰমাণ পোৱা যায় যদিও এয়া অনুমান কৰা হয় যে সম্ভৱতঃ বিশ্বৰ বিভিন্ন প্ৰান্তত খ্ৰীষ্টপূৰ্ব ১০,০০০-ৰ পৰা ৭,০০০-লৈ শস্য খেতি আৰম্ভ হয়।

প্ৰথমে, স্থানীয়ভাৱে গজা উদ্ভিদবোৰৰ খেতি কৰা হৈছিল, কিন্তু সময় সৈতে বাণিজ্যৰ প্ৰসাৰৰ ফলত আন ঠাইৰ পৰা অনা বিদেশী শস্যয়ো কৃষিত স্থান পালে। আজিকালি, জলবায়ুৰ হিচাপে বেছিভাগ শাক-পাচলি সমগ্ৰ বিশ্বতে খেতি কৰা হয় ; আৰু কম উপযুক্ত জলবায়ুৰ অঞ্চলত সুৰক্ষিত পৰিৱেশত খেতি কৰা হয়। চীন হৈছে শাক-পাচলিৰ সৰ্ববৃহৎ উৎপাদক। ইয়াৰ পিছতে ভাৰত, আমেৰিকা যুক্তৰাষ্ট্ৰ, তুৰস্ক, ইৰান আৰু ইজিপ্তৰ স্থান। কৃষিজাত সামগ্ৰীৰ বিশ্বব্যাপী বাণিজ্যৰ ফলত গ্ৰাহকসকলকে দূৰৱৰ্তী দেশবোৰত খেতি কৰা শাক-পাচলি ক্ৰয় কৰিবলৈ সক্ষম হয়। শাক-পাচলিৰ উৎপাদনৰ মাত্ৰাত বিবিধতা দেখা যায়: এফালে জীৱিকা কৃষকসকলে তেওঁলোকৰ পৰিয়ালৰ খাদ্যৰ প্ৰয়োজনীয়তা যোগান ধৰিব পৰাকৈ খেতি কৰে, আনফালে বৃহৎ কৃষি ব্যৱসায় প্ৰতিষ্ঠানবোৰে কেইবা একৰো ভূমিত কেৱল এবিধ শস্যৰ খেতি কৰে। জীৱিকা কৃষি () আজিও আফ্ৰিকা, এছিয়া, দক্ষিণ আমেৰিকা আৰু আন ঠাইত অব্যাহত আছে, য'ত বহুতো গ্ৰাম্য কৃষকে তেওঁলোকৰ পৰিয়ালৰ বাবে পৰ্যাপ্ত খাদ্য উৎপাদন কৰিবলৈ নিজৰ ভূমিত খেতি কৰে আৰু বাছি থকা যিকোনো অতিৰিক্ত সামগ্ৰী আন সামগ্ৰীৰ বিনিময়ত আদান-প্ৰদান কৰে।

শাক-পাচলিক কেঁচাকৈ বা ৰান্ধি খাব পাৰি আৰু ই মানুহৰ পুষ্টিত এক গুৰুত্বপূৰ্ণ ভূমিকা পালন কৰে। শাক-পাচলিত সচৰাচৰ চৰ্বী আৰু শৰ্কৰা কম থাকে, কিন্তু ভিটামিন, খনিজ পদাৰ্থ আৰু আহাৰৰ আঁহ অধিক থাকে। শাক-পাচলিবোৰে আহাৰৰ আঁহ যোগান ধৰে আৰু ই হৈছে অত্যাৱশ্যকীয় ভিটামিন, খনিজ পদাৰ্থৰ গুৰুত্বপূৰ্ণ উৎস, তাৰ ভিতৰত উল্লেখযোগ্য হৈছে এণ্টিঅক্সিডেণ্ট ভিটামিন এ, চি আৰু ই। পুষ্টিবিদসকলে লোকসকলক যথেষ্ট পৰিমাণে ফল আৰু পাচলি খাবলৈ উদগনি দিয়ে, প্ৰতিদিনে পাঁচ বা ততোধিক অংশ শাক-পাচলি খাবলৈ পৰামৰ্শ দিয়ে। ভাৰতত প্ৰাপ্তবয়স্কসকলক দৈনিক ২৭৫ গ্ৰাম শাক-পাচলি খাবলৈ পৰামৰ্শ দিয়া হয়। যেতিয়া আহাৰত শাক-পাচলি অন্তৰ্ভুক্ত থাকে তেতিয়া কৰ্কট ৰোগ, ষ্ট্ৰ'ক, ৰক্ত সংবহনতন্ত্ৰৰ ৰোগ আৰু অন্যান্য দীৰ্ঘম্যাদী ৰোগ হ্ৰাস হোৱা দেখা যায়। গৱেষণাই দেখুৱাইছে যে, প্ৰতিদিনে তিনি অংশতকৈ কম পৰিমাণৰ ফল আৰু শাক-পাচলি খোৱা ব্যক্তিৰ তুলনাত যিসকলে পাঁচ অংশ বা তাতোধিক খায় তেওঁলোকৰ কৰোনেৰী হৃদৰোগ বা ষ্ট্ৰ'ক হোৱাৰ আশংকা প্ৰায় ২০ শতাংশ কম।

## লগতে চাওক
* অসমৰ শাক-পাচলিৰ তালিকা

## তথ্য সংগ্ৰহ

শ্ৰেণী:খাদ্য
সুৰসুন্দৰী

**সুৰসুন্দৰী** () হৈছে নাৰী সৌন্দৰ্য্য আৰু আবেদনময়ী ভাৱ প্ৰকাশিত প্ৰাচীন ভাৰতীয় যুৱতীৰ এক বিশেষ ভাস্কৰ্য।

সুৰসুন্দৰী ভাৰতৰ বহু মন্দিৰৰ দেৱাল আদিত খোদিত থকা দেখা যায়। ইয়াৰ অৰ্থ হৈছে সুৰ বা দেৱলোকৰ সুন্দৰী যুৱতী। এওঁলোকক মূলত যক্ষিনী বুলি ধাৰণা কৰা হয়। এই সকলক দেৱ-দেৱী সকলৰ মূৰ্তিৰ আশে-পাশে গৃহপৰিচাৰিকা ৰূপত খোদিত কৰা হয়। এই সকল নৃত্যৰত অপ্সৰাৰ ৰূপটো বৰ্ণিত হয়। শালভঞ্জিকা, সুৰসুন্দৰী সকলৰ আন এক ৰূপ। এই সুন্দৰী সকলক মধ্যযুগত নিৰ্মিত মন্দিৰ বিশেষকৈ মৌৰ্য যুগৰ পিছৰ মন্দিৰ সমূহত দেখা যায়। নৱম শতিকাৰ এখন তান্ত্ৰিক স্থাপত্য সম্বন্ধীয় পাঠ্যত উল্লেখ থকা মতে সেই সময়ত সুৰসুন্দৰী খোদিত নোহোৱা স্থাপত্য আদি নিম্ন মানদণ্ডৰ তথা ফলদায়ক নহয় বুলি ভৱা হৈছিল। এগৰাকী মহিলাৰ জীৱনৰ বিভিন্ন স্তৰ আৰু এওঁলোকৰ ৰূপ সৌন্দৰ্য্য এই ধৰণৰ ভাস্কৰ্য সমূহত চিত্ৰিত কৰা হয়। ভাস্কৰ্য শিল্পী সকলে মন্দিৰলৈ অহা ভক্ত সকলক আকৰ্ষণৰ উদ্দেশ্যে এই সমূহ খোদিত কৰিছিল। ১৫ শতিকাৰ সংস্কৃত পাঠ্য "ক্ষীৰাৰ্নভ"ত সুৰসুন্দৰীৰ বিশদ বিবৰণ পোৱা যায়, ইয়াত উল্লেখ থকা মতে সুৰ-সুন্দৰী সকলৰ অধো-দৃষ্টি আছিল, অৰ্থাৎ তেওঁলোকে আনৰ প্ৰতি প্ৰত্যক্ষ দৃষ্টি নিক্ষেপ নকৰিছিল।

ধৰ্মীয় স্থান সমূহত সুৰসুন্দৰী সকলৰ উপস্থিতি সম্পৰ্কে পণ্ডিত সকলে বিভিন্ন ব্যাখ্যা আগবঢ়াইছে। এক আধ্যাত্মিক ব্যাখ্যা অনুসৰি এই সকলে শক্তি ( স্ত্ৰী ব্ৰহ্মডিম্বিয় ওজঃ )ক প্ৰতিনিধিত্ব কৰে আৰু এওঁলোকক শুভ আৰু ক্ষমতা পৰায়ণ উভয় ৰূপতে বিশ্বাস কৰা হয়। এক ধৰ্মনিৰপেক্ষ ব্যাখ্যা অনুসৰি সুৰসুন্দৰী সকলে সেইজন ৰজাৰ সমৃদ্ধিক প্ৰতিনিধিত্ব কৰে যিয়ে এই মন্দিৰ সমূহ নিৰ্মাণ কৰাইছিল।

## প্ৰকাৰ

## তথ্যসূত্ৰ

শ্ৰেণী:ভাস্কৰ্য
কমল হাজৰিকা

**কমল হাজৰিকা** () বিশিষ্ট গীতিকাৰ, সুৰকাৰ, কণ্ঠশিল্পী আছিল। তেওঁৰ অন্যতম অমৰ সৃষ্টি হিচাপে পৰিগণিত হোৱা ‘চেনাই মই যাওঁ দেই’ গীতটোত কণ্ঠশিল্পী দীপালি বৰঠাকুৰে কণ্ঠদান কৰিছিল। 
## প্ৰাৰম্ভিক জীৱন
১৯২৭ চনৰ ১ ফেব্ৰুৱাৰীত কলিয়াবৰৰ আখিৰঙা গাঁৱত কমল হাজৰিকাৰ জন্ম হৈছিল। প্ৰয়াত কমল হাজৰিকাই শ্বিলং চৰকাৰী স্কুল আৰু ছেইণ্ট এন্থনী কলেজৰ পৰা শিক্ষা গ্ৰহণ কৰিছিল।অসমৰ প্ৰথম মহিলা পাইলট ধীৰা চলিহাৰ লগত বিবাহপাশত আবদ্ধ হৈছিল। 
## কৰ্ম আৰু সংগীত জীৱন
১৯৫৬ চনত তেওঁ লণ্ডনত ভাৰতীয় উচ্চায়োগত চাকৰিত যোগ দি তালৈ যায়। কিছু বছৰৰ পাছত তেওঁ ব্ৰিটিছ চৰকাৰৰ স্বাস্থ্য সেৱাত যোগ দিয়ে। তাৰ পৰাই তেওঁ ১৯৯২ চনত  অৱসৰ গ্ৰহণ কৰে। তেওঁ লণ্ডনৰ স্থায়ী নিৱাসী হৈ পৰে। কিন্তু অৱসৰৰ পাছত সঘনে অসমৰ সৈতে সম্পৰ্ক ৰক্ষা কৰি আহিছিল। গুৱাহাটী মহানগৰীৰ গণেশগুৰিৰ নয়নপুৰতো তেওঁৰ ঘৰ আছিল। অৱশ্যে অসুস্থতাৰ পাছত তেওঁ অসমতে স্থায়ীভাৱে বাস কৰিবলৈ লয়। 
 
উল্লেখযোগ্য যে দেশৰ স্বাধীনতাৰো আগৰ পৰা কলকাতা কেন্দ্ৰৰ পৰা আকাশবাণীযোগে তেওঁ গীত পৰিৱেশন কৰিছিল। সমসাময়িকভাৱে তেওঁ গীত ৰচনা আৰু সুৰ দি আহিছিল। ১৯৪৮ চনত স্থাপন হোৱা শ্বিলং-গুৱাহাটী অনাতাঁৰ কেন্দ্ৰত ভালেকেইটি গীত গাইছিল। 
## কেইটিমান উল্লেখযোগ্য গীত

তেওঁ লিখা আৰু সুৰ দিয়া জনপ্ৰিয় 'চেনাই মই যাও দেই' গীতটি দীপালি বৰঠাকুৰে গ্ৰামোফোন ৰেকৰ্ড কৰিছিল। 
## মৃত্যু
দীৰ্ঘদিন অসুস্থতাত ভুগি ২০১৭ চনৰ ১৬ নৱেম্বৰৰ বিয়লি প্ৰায় ২-৪০ বজাত আয়ুৰসুন্দ্ৰা চিকিৎসালয়ত চিকিৎসাধীন অৱস্থাতে ৯১ বছৰ বয়সত তেওঁৰ মৃত্যু হয়। 
## তথ্য সংগ্ৰহ

শ্ৰেণী:অসমীয়া ভাষাৰ গীতিকাৰ
বীৰাঙ্গনা মূলাগাভৰু বঁটা

জনজাতীয় সংগঠন টাই আহোম যুৱ পৰিষদ অসম(চমুকৈ টাইপা)ৰ চৰাইদেউ জিলা সমিতিয়ে আহোম কুঁৱৰী তথা মহীয়সী আহোম যুঁজাৰু মহিলা ফ্ৰাচেংমু'ঙ বৰগোহাঁইৰ পত্নী বীৰাংগনা মূলাগাভৰুৰ জীৱনাদৰ্শ, বলিষ্ঠ ভূমিকা আৰু ত্যাগক গভীৰ শ্ৰদ্ধা আৰু উচিত মৰ্যাদাৰে সুঁৱৰি ২০১৩ বৰ্ষৰ পৰা বীৰাংগনা মূলাগাভৰু স্মৃতি বঁটা প্ৰদান কৰি আহিছে। 

২০২২ বৰ্ষত মূলাগাভৰু স্মৃতি বঁটা নাৰীবাদী লেখিকা, সমাজসেৱিকা ড° অনিমা গগৈলৈ আগবঢ়োৱা হয়।

## তথ্য সংগ্ৰহ

শ্ৰেণী:অসমৰ বঁটাসমূহ
শ্ৰেণী:অসমৰ অসামৰিক সন্মান
নিৰ্মল চাইনী

**নিৰ্মল চাইনী** (; ১০ অক্টোবৰ ১৯৩৮ – ১৩ জুন ২০২১, জন্ম নাম: নিৰ্মল কৌৰ) এগৰাকী ভাৰতীয় ভলীবল খেলুৱৈ আৰু ভাৰতৰ মহিলা ৰাষ্ট্ৰীয় ভলীবল দলৰ অধিনায়ক আছিল। তেওঁ ১৯৬০ চনত দিল্লীৰ লেডী আৰৱিন কলেজত শাৰীৰিক শিক্ষা বিভাগৰ উপ-প্ৰশিক্ষক ৰূপে কাৰ্যনিবাহ কৰিছিল। পিছলৈ তেওঁ পঞ্জাব ক্ৰীড়া সংস্থাৰ সহকাৰী সঞ্চালকৰ পদত অধিষ্ঠিত হৈছিল। মিলখা সিং আছিল এই সংস্থাৰ ডেপুটি ডিৰেক্টৰ। ১৯৬৩ চনৰপৰা ১৯৮০ চনত অৱসৰ গ্ৰহণ কৰালৈকে তেওঁলোক এই পদত নিয়োজিত অছিল। নিৰ্মল চাইনী কিংবদন্তি ভাৰতীয় দৌৰবিদ মিলখা সিংৰ পত্নী আছিল। মিলখা সিং সেৱা সংস্থাৰ নিৰ্মল সহযোগী আছিল, যি অভাৱী খেলুৱৈ আৰু শিশুৰ হকে সহায়ৰ হাত আগবঢ়াইছিল। তেওঁৰ এক ৰাজনৈতিক দৃষ্টিভংগী আছিল আৰু জীয়ৰী ডা° মনা সিঙৰ সৈতে ২০১৪ চনত আম আদমী পাৰ্টিত যোগদান কৰিছিল। অৱশ্যে পিছত তেওঁ দলত্যাগ কৰে।

## সংক্ষিপ্ত জীৱনী
১৯৩৮ চনৰ ১০ অক্টোবৰত পঞ্জাবৰ শেইখুপুৰা (বৰ্তমান পাকিস্তানৰ অংশ) -ত তেওঁৰ জন্ম হৈছিল। দেউতাক মেহৰ চন্দ চাইনী পঞ্জাবৰ পাঠানকোটৰ ক্ষেত্ৰী পৰিয়ালৰ লোক অছিল। তেওঁ ৰাজ্যিক বিভাগৰ মহিলা ক্ৰীড়া সঞ্চালক আছিল। ১৯৫৮ চনত পঞ্জাব বিশ্ববিদ্যালয়ৰ পৰা তেওঁ ৰাজনীতি বিজ্ঞানত স্নাতকোত্তৰ ডিগ্ৰী লাভ কৰিছিল।

## ব্যক্তিগত জীৱন
নিৰ্মল চাইনীৰ “দ্য ফ্লাইং শিখ” মিলখা সিঙৰ সৈতে প্ৰেম বিবাহ হৈছিল।১৯৫৬ চনত শ্ৰীলংকাত মিলখা আৰু নিৰ্মলৰ প্ৰথম দেখাদেখি হয়, য'ত নিৰ্মল ভাৰতীয় ৰাষ্ট্ৰীয় ভলীবল দলৰ অধিনায়ক হিচাপে শ্ৰীলংকাত খেলিবলৈ গৈছিল আৰু মিলখাও এখন প্ৰতিযোগিতাত ভাগ ল'বলৈ বুলি তালৈ গৈছিল। এই প্ৰথম সাক্ষাতেই প্ৰেমলৈ পৰিৱৰ্তিত হয় আৰু পৰিয়াল তথা সমাজকেন্দ্ৰিক অলেখ প্ৰতিবন্ধকতাৰ পাছতো, ১৯৬৩ চনৰ ৫ মে'তাৰিখে নিৰ্মল আৰু মিলখা বিবাহপাশত আৱদ্ধ হয় আৰু প্ৰায় ছয় দশকজোৰা এটি সুখী দাম্পত্য জীৱন অতিবাহিত কৰে। নিৰ্মল গল্ফ খেলুৱৈ জীৱ মিলখা সিঙৰ মাতৃ আৰু তেওঁ চণ্ডীগড়ত বাস কৰিছিল।

২০২১ চনৰ ১৩ জুনত তেওঁ মোহালীত ক'ভিড-১৯ বৈশ্বিক মহামাৰীত আক্ৰান্ত হৈ মৃত্যুবৰণ কৰে।মৃত্যুৰ সময়ত তেওঁৰ বয়স আছিল ৮৫ বছৰ। নিৰ্মলৰ মৃত্যুৰ কিছুদিনৰ পিছতে ২০২১ চনৰ ১৮ জুন তাৰিখে তেওঁৰ স্বামী মিলখা সিঙৰো ক'ভিড সংক্ৰান্তিয় জটিলতাত মৃত্যু হয়।

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতৰ ভলীবল খেলুৱৈ
শ্ৰেণী:ক'ভিড-১৯ বৈশ্বিক মহামাৰীত মৃত্যু হোৱা ব্যক্তি
প্ৰণতি নায়ক

**প্ৰণতি নায়ক** () এগৰাকী ভাৰতীয় জিমনাষ্ট। ১৯৯৫ চনৰ ৬ এপ্ৰিল তাৰিখে পশ্চিমবংগৰ পিঙ্গলা নামৰ ঠাইত নায়কৰ জন্ম হয়। তেওঁ ২০১৯ এছিয়ান আৰ্টিষ্টিক জিমনাষ্টিক চেম্পিয়নশ্বিপ ভল্টত ব্ৰঞ্জৰ পদক অৰ্জন কৰিছিল। তেওঁ ন বছৰ বয়সৰ পৰাই জিমনাষ্টিকৰ শিক্ষা গ্ৰহণ কৰিছিল আৰু স্কুলৰ প্ৰশিক্ষকৰ পৰামৰ্শৰ পিছতে কলকাতালৈ স্থানান্তৰিত হয়। কলকাতাত তেওঁ মিনাৰা বেগমৰ তত্ত্বাৱধানত প্ৰশিক্ষণ আৰম্ভ কৰে। নায়কৰ ধাৰাবাহিক প্ৰদৰ্শনে তেওঁক ভাৰতীয় ৰেল বিভাগৰ চাকৰি লাভ কৰাত সহায় কৰিছিল।

২০২১ চনৰ এছিয়ান চেম্পিয়নশ্বিপ বাতিল হোৱাৰ পিছত নায়কে শ্ৰীলংকাৰ মিলকা গেহানিৰ সৈতে ২০২০ টকিঅ' গ্ৰীষ্মকালীন অলিম্পিকত মহাদেশীয় কোটা স্থান অৰ্জন কৰে। টকিঅ'লৈ যোগ্যতা অৰ্জন কৰা তেওঁ আছিল ভাৰতীয় দলৰ একমাত্ৰ জিমনাষ্ট।

## তথ্যউৎস

শ্ৰেণী:ভাৰতৰ ব্যক্তি
শ্ৰেণী:ভাৰতৰ জিমনাষ্ট
শ্ৰেণী:পশ্চিমবঙ্গৰ ব্যক্তি
শ্ৰেণী:ভাৰতীয় অলিম্পিক প্ৰতিযোগী
সাউৰি

**সাউৰি** প্ৰথা অসমৰ কৃষিজীৱী সমাজে খেতি কৰিবৰ সময়ত পালন কৰা প্ৰথাসমূহৰ ভিতৰত অন্যতম।

## বিৱৰণ
জেঠ বা আহাৰ মাহত ন-কঠীয়া পৰা বা ন-ভূঁই ৰোৱাৰ সময়ত অসমৰ কৃষক সমাজে এই সাউৰি প্ৰথা পালন কৰে। এই সাউৰি লোৱা প্ৰথাক ঠাইবিশেষে সাউৰিয়া লোৱা বুলিও কোৱা হয়‌। কোনো কৃষকে নিজৰ কৃষিকৰ্ম অকলে কৰিব নোৱাৰিলে তামোল-পাণ দি এটা নিৰ্দিষ্ট দিনত সহায় কৰি দিবৰ বাবে গঞা ৰাইজক নিমন্ত্ৰণ জনায়। গঞা ৰাইজেও সেই নিৰ্দিষ্ট দিনটোত আহি কৃষকজনৰ পথাৰৰ সকলো কাম কৰি সহায় কৰি দিয়ে। সাউৰি লোৱা মানে একেলগে কেইবাটাও কাম সাঙুৰি লৈ কৰা। এইফালৰ পৰা হাল বোৱা, ৰোৱা, আলি দিয়া এই সকলো কাম গঞা ৰাইজে একেলগে সাঙুৰি লৈ কৰাৰ বাবেই হয়তো এই প্ৰথাটোৰ নাম সাউৰি বা সাউৰিয়া লোৱা হ'ল বুলি ঠাৱৰ কৰিব পাৰি।

## বিশেষত্ব
সাউৰি এক সমন্বয়ৰ মাধ্যম। ই সমাজৰ সকলোৰে মাজত মিলা-প্ৰীতিৰ গঢ় দি সমাজখনক একত্ৰিত কৰি ৰখাত সহায় কৰে। 

## সহায়ক গ্ৰন্থ
* গগৈ, নীলকান্ত: অসমৰ লোক-সংস্কৃতি সুুবাস

## তথ্যসূত্ৰ

শ্ৰেণী:অসমৰ সংস্কৃতি
মিলেনিয়ামৰ সপোন (গ্ৰন্থ)

**মিলেনিয়ামৰ সপোন** () হৈছে অসমীয়া সাহিত্যিক আৰু গল্পকাৰ অৰূপা পটংগীয়া কলিতাৰ এখনি গল্পপুথি৷ ২০০২ চনত পোনপ্ৰথমবাৰৰ বাবে প্ৰকাশিত গ্ৰন্থখন ২০১৯ চনত কেঁচাবন্ধা ৰূপত দ্বিতীয়বাৰৰ বাবে প্ৰকাশিত হয়৷ গ্ৰন্থখনিত মুঠ বাৰটা গল্প সন্নিৱিষ্ট হৈছে৷ গ্ৰন্থখন তেখেতে পিতৃ শৈলেন্দ্ৰনাথ পটংগীয়ালৈ উচৰ্গা কৰিছে৷

## লেখকৰ চমু পৰিচয়

ইংৰাজী সাহিত্যত ডক্টৰেট ডিগ্ৰীধাৰী অৰূপা পটংগীয়া কলিতা এগৰাকী ঔপন্যাসিক, গল্পকাৰ আৰু বৰ্তমান টংলা মহাবিদ্যালয়ৰ ইংৰাজী বিভাগৰ অধ্যাপিকা৷ এতিয়ালৈকে কেইবাখনো গল্প-সংকলন আৰু উপন্যাস ৰচনা কৰা সাহিত্যিকগৰাকীয়ে ২০১৪ চনত “মৰিয়ম আষ্টিন অথবা হীৰা বৰুৱা” শীৰ্ষক গল্প সংকলনৰ বাবে সাহিত্য অকাডেমি বঁটা লাভ কৰে।

## সংকলনত থকা গল্পসমূহ

# ফুলেশ্বৰী কুঁৱৰীৰ মাতৃগৃহত এসাঁজ ভাত
# এইটি কাৰ দৌল
# কুকুহা
# মিনুৰ শৈশৱ
# শিঙৰি ঘৰ
# কমলা কুঁৱৰীৰ সাধু
# গ্ৰহণ
# ঘূৰণীয়া পৃথিৱীত মাষ্টৰ ৰাধাকান্ত
# চৰাইৰ বাবে এখন থাল অথবা এখন ফুল তোলা ৰুমাল
# ৰাসমেলালৈ পৰিয়ালটো
# অন্ধগলিৰ অন্ধকাৰত
# কাজিৰঙাত মিলেয়নিয়ামৰ সপোন

## তথ্যসূত্ৰ

শ্ৰেণী:অসমীয়া গ্ৰন্থ
পৰায়া ধন (১৯৭১ চলচ্চিত্ৰ)

**পৰায়া ধন** (; ) হৈছে ৰাজেন্দ্ৰ ভাটিয়াৰ দ্বাৰা পৰিচালিত ১৯৭১ চনৰ এখন ভাৰতীয় হিন্দী ভাষাৰ চলচ্চিত্ৰ, য'ত অভিনয় কৰিছে- বলৰাজ চাহনী, হেমা মালিনী, ৰাকেশ ৰোশন আৰু অজিৎ খানে।

## প্লট
ৰাজ্জু ওৰফে ৰজনী (হেমা মালিনী) তেওঁৰ দেউতাক গোবিন্দৰাম (বলৰাজ চাহনী) -ৰ সৈতে ভাৰতৰ এখন সৰু গাঁৱত বাস কৰে, যি এগৰাকী সন্মানীয় ভদ্ৰলোক আৰু লগতে গাঁও চৰপঞ্চ। যেতিয়া ৰজনীৰ বয়স হৈ আহে গোবিন্দৰামে শেৱাৰামৰ পুত্ৰ শংকৰ (ৰাকেশ ৰোশন) -ৰ সৈতে তেওঁৰ বিবাহ ঠিক কৰে। শংকৰে ৰজনীক চাবলৈ আহে আৰু দুয়ো ইজনে সিজনৰ প্ৰতি আকৰ্ষিত হৈ পৰে। ৰজনীয়ে তেওঁৰ প্ৰকৃত পিতৃক তেতিয়াহে গম পায় যেতিয়া হীৰালাল (অজিৎ খান) নামৰ ডকাইত এগৰাকী কাৰাগাৰৰ পৰা পলাই আহি গোবিন্দৰামৰ ঘৰত আশ্ৰয় লয়। হীৰালাল কাৰাগাৰৰ পৰা পলাই অহাৰ পিছত গাঁওখনৰ শান্তি ভাগি পৰে। গোবিন্দৰামক হীৰালালে হত্যা কৰে আৰু অৱশেষত ৰজনীয়ে গোবিন্দৰামৰ হত্যাকাৰী ডকাইত হীৰালালক হত্যা কৰে আৰু তাৰ বাবে তেওঁ সন্মান লাভ কৰে।

## অভিনয়ত
* শংকৰৰ চৰিত্ৰত ৰাকেশ ৰোশন 
* ৰজনীৰ চৰিত্ৰত হেমা মালিনী
* গোবিন্দৰামৰ চৰিত্ৰত বলৰাজ চাহনী
* মীনাৰ চৰিত্ৰত জয়শ্ৰী টী
* জ্বলা সাহায়ৰ চৰিত্ৰত অভি ভট্টাচাৰ্য
* মিচেছ সাহায়ৰ চৰিত্ৰত অচলা সহদেৱ
* হীৰালালৰ চৰিত্ৰত অজিৎ খান
* গংগাৰামৰ চৰিত্ৰত ওম প্ৰসাদ

## প্ৰডাকচন
চলচ্চিত্ৰখনৰ মুখ্য দৃশ্য গ্ৰহণ কৰা হৈছে কুল্লু মানালীত।

## সংগীত
চলচ্চিত্ৰখনৰ সংগীত পৰিচালনা কৰিছে আৰ. ডি. বৰ্মনে।

## তথ্যসূত্ৰ

## বাহ্যিক সংযোগ
* 

শ্ৰেণী:হিন্দী চলচ্চিত্ৰ
শ্ৰেণী:১৯৭১ বৰ্ষৰ চলচ্চিত্ৰ
সমাজ

**সমাজ** () হৈছে সাধাৰণতে একে ৰাজনৈতিক কৰ্তৃত্ব আৰু প্ৰভাৱশালী সাংস্কৃতিক বৈশিষ্টসম্পন্ন একে সামাজিক সম্পৰ্কেৰে জড়িত ব্যক্তিৰ এটা গোট, বা একে স্থানিক বা সামাজিক ক্ষেত্ৰত বসবাস কৰা এক বৃহৎ সামাজিক গোট(Group)। সমাজ মূলতঃ এনে এক প্ৰণালীক বুজায় য'ত একাধিক ব্যক্তি একত্ৰিত হৈ কিছুমান নীতি−নিয়ম প্ৰতিষ্ঠা কৰি একেলগে বাস কৰাৰ বাবে উপযুক্ত পৰিৱেশ সৃষ্টি কৰে। "সমাজ"ৰ ইংৰাজী "" শব্দটো দ্বাদশ শতিকাৰ ফৰাচী ভাষাৰ শব্দ চ'চিয়েটে ()-ৰ (অৰ্থাৎ 'সংগ') পৰা আহৰণ কৰা হৈছে। মানুহৰ ক্ষেত্ৰত, একাধিক ব্যক্তিয়ে লিখিত বা অলিখিত নিয়ম প্ৰস্তুত কৰি একত্ৰিত হৈ বসবাস কৰা অৱস্থাকে সমাজ বুলি কোৱা হয়। মানুহৰ বাহিৰেও, নিম্নমানৰ প্ৰাণীৰ ক্ষেত্ৰতো সমাজ বিদ্যমান, কিন্তু মানুহৰ দৰে সংগঠিত সমাজৰ কোনো উদাহৰণ নাই। সমাজ কোনো এক স্বকীয় সংস্কৃতি আৰু প্ৰতিষ্ঠানৰ অন্তৰ্গত ব্যক্তিসকলৰ মাজৰ সম্পৰ্কৰ (সামাজিক সম্পৰ্ক) দ্বাৰা চিহ্নিত কৰা হয় ; প্ৰদত্ত সমাজ এখনক ইয়াৰ অন্তৰ্গত সদস্যসকলৰ মাজত থকা এনে সম্পৰ্কৰ আধাৰত বৰ্ণনা কৰিব পাৰি।

সমাজে কিছুমান কাৰ্য বা কথা গ্ৰহণযোগ্য বা অগ্ৰহণযোগ্য বুলি গণ্য কৰি আচৰণ বিধি নিৰ্মাণ কৰে। কোনো এটা নিৰ্দিষ্ট সমাজৰ ভিতৰত এই আচৰণ বিধিবোৰক সামাজিক নিয়ম বুলি কোৱা হয়। সমাজ আৰু ইয়াৰ নিয়মবোৰ ক্ৰমান্বয়ে আৰু চিৰস্থায়ী পৰিৱৰ্তনৰ মাজেৰে সৃষ্টি হয়।

বহল অৰ্থত, আৰু বিশেষকৈ গাঁথনিবাদী চিন্তাধাৰাৰ ভিত্তিত, এখন সমাজক কেৱল ব্যক্তিৰ সমষ্টিৰ সলনি এক অৰ্থনৈতিক, সামাজিক, ঔদ্যোগিক বা সাংস্কৃতিক গোট হিচাপেও ভাগ কৰিব পাৰি।

যিদৰে সমাজৰ সদস্যসকলৰ মাজত সম্প্ৰীতি, সহযোগিতা, মমতা আছে; একেদৰে, ঘৃণা, লোভ, হিংসাৰো সৃষ্টি হ’ব পাৰি। সেয়েহে, সমাজৰ ভিতৰত শৃংখলা বজাই ৰখাৰ স্বাৰ্থত, বেছিভাগ ক্ষেত্ৰত, কিছুমান লিখিত বা অলিখিত নিয়ম থাকে, বেছিভাগ ক্ষেত্ৰত যাৰ উলংঘন অত্যন্ত অসন্মানজনক, আৰু সমাজৰ দৃষ্টিত শাস্তিৰ যোগ্য। এক সুন্দৰ আৰু নিৰপেক্ষ সামাজিক ব্যৱস্থাৰ বাবে সম্প্ৰীতি আৰু সহযোগিতা অপৰিহাৰ্য।

সমাজবিজ্ঞানী পিটাৰ এল বাৰ্জাৰৰ (Peter L. Berger) মতে সমাজ "... এক মানৱসৃষ্ট সামগ্ৰী, আৰু মানৱসৃষ্ট সামগ্ৰীৰ বাহিৰে আন একো নহয়, তথাপিও ই ইয়াৰ সৃষ্টিকৰ্তাসকলৰ বাবেই নিৰন্তৰ কাম কৰে।" তেওঁৰ মতে, সমাজখন মানুহে সৃষ্টি কৰিছিল, কিন্তু এই সৃষ্টি বিপৰীতমুখী হয় আৰু সমাজে প্ৰতিদিনে মানুহৰ সৃষ্টি বা নিৰ্মান কৰে।

## তথ্য সংগ্ৰহ

*
গৌৰীশংকৰ ভট্টাচাৰ্য

**গৌৰীশংকৰ ভট্টাচাৰ্য** (ইংৰাজী: Gaurishankar Bhattacharya) অসমৰ এগৰাকী ৰাজনীতিবিদ, সাহিত্যিক।

## জন্ম আৰু শিক্ষা
১৯১৫ চনত গৌৰীশংকৰ ভট্টাচাৰ্যই নলবাৰীত জন্ম গ্ৰহণ কৰে। ১৯৩৫ চনত গৰ্ডন হাইস্কুলৰপৰা প্ৰৱেশিকা পৰীক্ষাত উত্তীৰ্ণ হৈ কটন কলেজত নাম ভৰ্তি কৰে। ১৯৩৯ চনত অৰ্থনীতি বিষয়ত সম্মান সহ স্নাতক ডিগ্ৰী লয়। ১৯৪১ চনত অৰ্থনীতি বিষয়ত স্নাতকোত্তৰ ডিগ্ৰী লাভ কৰি পুনৰ ১৯৪৪ চনত আইনৰ স্নাতক হিচাপে শিক্ষা জীৱন শেষ কৰে। কলেজত পঢ়ি থকা সময়ত তেওঁ এজন ছাত্ৰ নেতা হিচাপেও খ্যাতি অৰ্জন কৰে। 

## ৰাজনৈতিক জীৱন
এজন ৰাজনীতিৰ নেতা হিচাপে চাৰি বাৰ অসম বিধানসভালৈ নিৰ্বাচিত হয়। সদৌ অসম ছাত্ৰ ফেডাৰেচনৰ সভাপতিৰূপে সামাজিক নেতৃত্বৰ পাতনি মেলি তেওঁ নিখিল ভাৰত ছাত্ৰ ফেডাৰেচন (এ আই এছ এফ)ৰ কাৰ্যকৰী কমিটীৰ সদস্য হ’ল আৰু পিচত নিখিল ভাৰত ট্ৰেড ইউনিয়ন কংগ্ৰেছ (এ আই টি ইউ চি)ৰ ৰাষ্ট্ৰীয় পৰিষদৰ নেতৃস্থানীয় সদস্য হ’ল, এই সকলো ক্ষেত্ৰতে তেওঁ বাওঁপন্থীৰূপে সেৱা আগবঢ়াই। 

অসম বিধানসভাত ২৬ বছৰ ধৰি প্ৰতিনিধিত্ব কৰা কালছোৱাত আৰু সদনৰ বিৰোধী দলপতিৰূপে কাৰ্যনিৰ্বাহ কৰা সময়খিনিত ভট্টাচাৰ্যই গুৰুত্বহীন, দুখীয়া আৰু অৰ্থনৈতিকভাৱে উপেক্ষিত লোকসকলৰ প্ৰতি সেৱা আগবঢ়াইছিল।  

অসমত প্ৰথম আঞ্চলিক ৰাজনৈতিক দল গঠন কৰিছিল। ১৯৬৯ চনত তেওঁ প্ৰতিষ্ঠা কৰিছিল পিপলছ ডেম’ক্ৰেটিক পাৰ্টি অব্ আছাম, যিটো আছিল বাওঁপন্থী মতাদৰ্শৰ ৰাজ্যৰ প্ৰথমটো আঞ্চলিক দল। ১৯৬২ চনৰ চীনা আগ্ৰাসনে সৃষ্টি কৰা প্ৰতিক্ৰিয়াৰ পৰিপ্ৰেক্ষিততে সৃষ্টি হৈছিল পি ডি পি এ দলটো। 

## সাহিত্য জীৱন
তেখেত যদিও ৰাজনীতিৰ লগত জড়িত আছিল, তথাপিও সাহিত্যৰ প্ৰতি ৰাপ বেচি আছিল। আৱাহন আলোচনীত তেখেতে ভালেমান গল্প প্ৰকাশ কৰিছিল। তেখেতৰ নিজা প্ৰকাশিত গ্ৰন্থ সংকলনখন হৈছে 'প্ৰেমতকৈও তীব্ৰ'। এজন গল্পকাৰ হিচাপে তেখেতে ১৯৯৭ চনত ‘অম্বিকাগিৰী ৰায়চৌধুৰী বঁটা' লাভ কৰিছিল। তেখেতৰ আন এখন গ্ৰন্থ হৈছে— 'ভূমি পুত্ৰৰ সমবেদনা'। 'সবিনয় নিবেদন' হ’ল আত্মজীৱনীমূলক গ্ৰন্থ। তেখেত এজন অনুবাদকো আছিল। স্বাধীনতাৰ ৰজা বিচাৰ নামৰ গ্ৰন্থখন অনুবাদ কৰাৰ বাবে তেখেতে সাহিত্য অকাডেমি অনুবাদ বঁটা লাভ কৰে ১৯৯৮ চনত। 
## বঁটা
*অম্বিকাগিৰী ৰায়চৌধুৰী বঁটা (১৯৯৭ চন)
*সাহিত্য অকাডেমি অনুবাদ বঁটা (১৯৯৮ চন)
## মৃত্যু
২০০৩ চনৰ ২৩ জুন তাৰিখে তেখেতৰ মৃত্যু হয়। 

## তথ্য সংগ্ৰহ
১. https://www.margheritaonline.tk/2015/12/My-Grandfather-Gauri-Sankar-Bhattacharya.html 

২. অসমৰ ৫৫৫ ব্যক্তিত্বৰ সংক্ষিপ্ত জীৱনী- লক্ষিমী শইকীয়া বৰা
শ্ৰেণী:অসমৰ ৰাজনীতিক
অঞ্জলী ভৰদ্বাজ

**অঞ্জলী ভৰদ্বাজ** (, জন্ম-১৯৭৩) হৈছে এগৰাকী ভাৰতীয় সমাজকৰ্মী৷ তেখেতে স্বচ্ছতা আৰু দায়বদ্ধতা-জড়িত সামাজিক বিষয়সমূহত মাত মাতি আহিছে৷ অঞ্জলী ভৰদ্বাজ *নাগৰিকৰ তথ্যৰ অধিকাৰৰ ৰাষ্ট্ৰীয় অভিযান*ৰ (NCPRI) সহ-আহ্বায়ক৷  আনহাতে *সতৰ্ক নাগৰিক সংগঠন*ৰ প্ৰতিষ্ঠাপক সদস্য৷ ইয়াৰোপৰি তথ্যৰ অধিকাৰ, লোকপাল, অভিযোগ নিষ্পত্তিকৰণ, খাদ্যৰ অধিকাৰ আদি বিষয়ৰ লগত তেখেত জড়িত৷ ২০২১ চনত আমেৰিকাৰ ৰাজ্যিক বিভাগে তেখেতক *আন্তঃৰাষ্ট্ৰীয় দুৰ্নীতিনিবাৰক চেম্পিয়ন বঁটা*ৰে সন্মানীত কৰিছে৷ 
## শিক্ষা
দিল্লী বিশ্ববিদ্যালয়ৰ অধীনস্থ লেডী শ্ৰীৰাম কলেজৰ পৰা ভাৰদ্বাজে কলা শাখাত স্নাতক ডিগ্ৰী অৰ্জন কৰে৷ ইয়াৰ পিছত অক্সফ'ৰ্ড বিশ্ববিদ্যালয়ৰ পৰা বিজ্ঞান শাখাত স্নাতকোত্তৰ ডিগ্ৰী অৰ্জন কৰে৷ দিল্লী স্কুল অৱ ইক'নমিকছৰ পৰাও তেখেতে স্নাতকোত্তৰ ডিগ্ৰী অৰ্জন কৰে৷ 
## কৰ্ম
১৯৯৯ চনৰ পৰাই অঞ্জলী ভৰদ্বাজ ভাৰতৰ তথ্য অধিকাৰ আন্দোলনৰ লগত জড়িত হৈ আছে৷ দায়বদ্ধতা আৰু স্বচ্ছতাৰ বিষয়ত তেখেত অতি সৰৱ৷  তেখেত "এনচিপিআৰআই"ৰ সহ-আহ্বায়ক৷ তেখেতৰ দীৰ্ঘম্যাদী প্ৰয়াসৰ দুটামান পৰিণতি হৈছে ২০০৫ চনৰ তথ্যৰ অধিকাৰ আইনৰ প্ৰৱৰ্তন, ২০১১ চনৰ হুইছল ব্লোৱাৰ্ছ প্ৰতিৰক্ষা আইন, ২০১১২০১৩ চনৰ লোকপাল আৰু লোকায়ুক্ত আইন, আৰু অভিযোগ নিষ্পত্তিকৰণৰ বিধেয়ক৷ 

অঞ্জলী ভৰদ্বাজ **সতৰ্ক নাগৰিক সংগঠন**ৰ প্ৰতিষ্ঠাপক সদস্য৷  ২০০৩ চনত স্থাপিত হোৱা বিশেষ সংগঠনটোৱে তথ্য জনাৰ অধিকাৰ আইন ব্যৱহাৰ কৰি ভাৰত চৰকাৰৰ দায়বদ্ধতাজনিত বিষয়সমূহ উন্নততৰ কৰাত গুৰুত্ব দিয়ে৷ সংগঠনে প্ৰস্তুত কৰা বিধায়কসকলৰ প্ৰদৰ্শনভিত্তিক ৰিপ'ষ্ট কাৰ্ড মিডিয়াৰ জৰিয়তে ৰাজহুৱা কৰা হয়৷ 

অঞ্জলী ভৰদ্বাজে আৰটিআই মূল্যাংকন আৰু ওকালতি গোট (RAAG)ৰ লগতো জড়িত৷ ২০০৮ চনত প্ৰতিষ্ঠিত হোৱা এই গোটটোৱে আৰটিআই আইনৰ কাৰ্যকৰীতা সন্দৰ্ভত সমকালীন মূল্যাংকন কৰে৷
## বঁটা আৰু সন্মান
* *আন্তঃৰাষ্ট্ৰীয় দুৰ্নীতিবিৰোধী চেম্পিয়ন বঁটা*, আমেৰিকাৰ ৰাজ্যিক বিভাগৰ পৰা৷ বিশ্বৰ বাৰগৰাকী দুৰ্নীতিবিৰোধী চেম্পিয়নৰ মাজত এগৰাকী৷

* নিৰ্বাচিত জনপ্ৰতিনিধিৰ দায়বদ্ধতা, স্বচ্ছতা আৰু দায়িত্বশীলতা সুনিশ্চিত কৰাৰ দিশত আগবঢ়োৱা বৰঙণিৰ বাবে সামাজিক উদ্যোগীৰ *অশ্বোকা ফেল'শ্বিপ*, ২০০৯ চনত 

* চৰকাৰী স্বচ্ছতা আৰু দায়বদ্ধতা প্ৰসাৰৰ ক্ষেত্ৰত আগবঢ়োৱা বৰঙণিৰ বাবে *অ'নাৰ ৰ'ল সন্মান*, লেডি শ্ৰী ৰাম কলেজৰ পৰা, ২০১১ চনত৷ 

## মিডিয়া
স্বচ্ছতা আৰু দায়বদ্ধতাৰ বিষয়সমূহত অঞ্জলী ভৰদ্বাজে ব্যাপকভাৱে লিখা-মেলা কৰে৷ তেনেধৰণৰ কিছু বিষয় হৈছে:
* ২০১২-১৩ চনৰ সময়ছোৱাত আৰটিআই আমোলৰ ৰাজহুৱা নিৰীক্ষণ
* লোকপাল সংশোধন– *Indian Express*
* হুইছল ব্লোৱাৰ প্ৰতিৰক্ষা আইন – *Indian Express*
* দুৰ্নীতি নিবাৰক আইন-– *The Hindu*
* লোকপাল আইন– EPW
* লোকপাল বিল – *Economic Times*
* আৰটিআই আইনৰ প্ৰস্তাৱিত সংশোধন– *Outlook magazine*
* তথ্য আয়োগৰ প্ৰদৰ্শন– *The Deccan Herald*
* আৰটিআই আইন– *Outlook Magazine*
## তথ্যসূত্ৰ

শ্ৰেণী:সমাজকৰ্মী
শ্ৰেণী:ভাৰতৰ ব্যক্তি